Tentera Myanmar digesa pilih penyelesaian aman

KUALA LUMPUR, 6 Syaaban 1442H, Sabtu – Kepimpinan tentera di Myanmar digesa supaya mengubah haluan semasa dan memilih jalan ke arah penyelesaian yang aman, kata Perdana Menteri, Tan Sri Muhyiddin Yassin.

Muhyiddin dalam satu kenyataan berkata, Malaysia menyuarakan rasa kebimbangan serius terhadap keadaan tragik di Myanmar sejak berlaku rampasan kuasa tentera pada 1 Februari.

Beliau berkata, rata-rata anggota komuniti ASEAN tidak sanggup melihat negara saudaranya Myanmar menjadi tidak stabil, berada dalam gengaman beberapa orang terpilih, yang berhasrat untuk mengetengahkan kepentingan sendiri.

“Sekali lagi, Malaysia mengulangi gesaan kami yang konsisten terhadap semua pihak yang berkaitan, untuk bekerjasama ke arah penyelesaian aman dalam krisis ini.

“Kami akan terus menyokong dialog inklusif bagi peralihan politik dan menggesa semua pihak untuk kembali ke meja rundingan, mencari remedi terhadap krisis ini dan mengelak sebarang ketegangan yang memuncak,” katanya.

Muhyiddin berkata, bagi tujuan itu, beliau juga meminta supaya pemimpin politik yang ditahan, dibebaskan dengan segera tanpa syarat, termasuk Penasihat Negara Myanmar Aung San Suu Kyi dan Presiden U Win Myint, yang ditahan dengan sewenang-wenang sejak 1 Februari lepas.

Muhyiddin turut menyokong penuh kenyataan Presiden Indonesia, Joko Widodo hari ini yang menyeru supaya diadakan Sidang Kemuncak Khas ASEAN, bagi menangani keadaan di Myanmar.

Sementara itu Muhyiddin berkata, apa yang jelas adalah pergelutan politik semasa di negara itu hanya menjadikan rakyat biasa sebagai mangsa.

“Keadaan ini tidak ada tempat dalam nilai-nilai kepercayaan, hati nurani dan budaya kita.

Ia bertentangan dengan prinsip-prinsip yang termaktub dalam Piagam ASEAN, yang kita di ASEAN komited untuk mempromosi dan lindungi, agar keamanan, keselamatan dan kemakmuran untuk rantau kita terjamin,” katanya.

Muhyiddin turut menyuarakan rasa terkejut dengan penggunaan kekerasan serius yang berterusan terhadap orang awam tidak bersenjata, yang mengakibatkan sejumlah besar kematian dan kecederaan serta penderitaan di seluruh negara.

Bagi pihak rakyat Malaysia, Muhyiddin turut menyampaikan ucapan takziah yang mendalam dan tulus kepada semua rakyat Myanmar yang kehilangan orang yang mereka sayangi dan yang menjadi mangsa akibat krisis politik semasa. – Bernama


‘Perjuangan bersihkan negara mesti diteruskan’: Datuk Rosli

Oleh Ainul Illia Meor Suzurudin

PUTRAJAYA, 25 Rabiulakhir 1444H, Ahad – Meskipun kemenangan tidak berpihak kepada Gerakan Tanah Air (GTA) malam ini, namun perjuangan mesti diteruskan untuk membersihkan negara, demikian kata Datuk Mohd Rosli Ramli.

Calon Pejuang bagi Parlimen Putrajaya itu berkata, beliau berharap pemimpin yang berjaya dalam Pilihan Raya Umum ke-15 (PRU15) tidak mensia-siakan harapan setelah mendapat mandat rakyat.

“Perjuangan mesti diteruskan. Jangan muka-muka yang kotor masih ada dalam kerajaan. Harapnya mereka yang ada boleh membaiki negara,” katanya ketika ditemui Ismaweb.net, hari ini.

Beliau berkata, keputusan undian kali ini juga memberi makna bahawa telah sampai masanya anak muda mengambil alih tampuk pemerintahan.

“Mereka perlukan pemimpin-pemimpin baharu dan muda. They should take over,” katanya.

Dalam pada itu, beliau menyifatkan penyertaannya dalam pilihan raya kali ini sebagai pengalaman yang cukup baik.

Pun begitu, beliau tidak menafikan GTA memerlukan penyelarasan di samping memperkemaskan koordinasinya.

“Insya-Allah, GTA tetap relevan walaupun kita masih baharu. Apa yang perlu kita lakukan adalah perkemaskan GTA agar lebih baik di masa hadapan,” katanya.

Mohd Rosli berdepan saingan enam penjuru dengan Datuk Seri Tengku Adnan Tengku Mansor (Barisan Nasional), Datuk Dr. Radzi Jidin (Perikatan Nasional), Dr Noraishah Mydin Abdul Aziz (Pakatan Harapan, Samsudin Mohamad Fauzi (Bebas) dan Lim Fice Bee (Bebas).

Keputusan PRU15 menyaksikan Dr Radzi menang dengan majoriti 2,310 undi sekali gus mengalahkan penyandang kerusi itu selama empat penggal, Tengku Adnan.


JAINJ kesan 42 ajaran sesat

BANGI, 9 Zulhijjah 1443H, Sabtu – Jabatan Agama Islam Negeri Johor (JAINJ) mengesan 42 ajaran sesat sepanjang tempoh 2000 hingga 2021.

Antaranya ajaran Qadyani, Baha’i, Al-Arqam, Ayah Pin, Lqyar Bahtwea, Millah Ibrahim dan Hizbut Tahrir.

Selain itu, ajaran Syiah, Wahabi, Haji Banuar Roslan, Zikir Nafas, Bathamim dan Suhaimi Bin Mohamad turut dikesan di negeri tersebut.

Pengerusi Jawatankuasa Hal Ehwal Agama Islam negeri, Mohd. Fared Mohd. Khalid berkata, hasil pemantauan Bahagian Penyelidikan JAINJ dan JAKIM sepanjang tempoh 2020 dan 2021, aktiviti ajaran sesat berkurangan mungkin disebabkan pelaksanaan Perintah Kawalan Pergerakan (PKP) ekoran pandemik COVID-19.

“Bagi semua ajaran, kita memang tegas dalam menyaring ajaran di Johor. Mana-mana yang menyimpang, kita akan semak dan ambil tindakan.

“Jumlah sebenar pengikut tak ada, walaupun sekecil mana pun kita akan basmi, selagi mereka menyalahi ajaran Ahli Sunnah Waljamaah yang kita amalkan di Johor.

“Apabila terima aduan, kita terus siasat dan buat serbuan ke pusat dan kelas yang mencurigakan dan soal siasat,” katanya.

Malah, mereka juga akan dipanggil untuk sesi kaunseling sebelum tindakan mahkamah diambil.

Sekiranya mereka dapat dipulihkan dalam sesi kaunseling, kita akan masukkan mereka ke dalam kelas pemulihan.

“ Sekiranya mereka berkeras dan meneruskan ajaran, terpaksa kita ambil tindakan mahkamah sebagai tindakan akhir,” katanya lagi.

Mohd. Fared yang juga Ahli Dewan Undangan Negeri (ADUN) Semerah menjelaskan, antara ciri-ciri ajaran sesat yang sering dikesan adalah ketuanya mengaku diri Tuhan atau nabi serta boleh berinteraksi dengan golongan di langit.

Justeru, beliau menasihati umat Islam di negeri ini supaya menilai dan merujuk terlebih dahulu sesuatu ajaran yang dibawa pihak tertentu dengan pihak pejabat agama atau tokoh agama yang bertauliah di negeri ini.


Lebih 500 ribu mati kerana COVID-19

PARIS, 12 Zulkaedah 1441H, Sabtu – Wabak pandemik COVID-19 yang mula melanda China pada Disember lalu kini telah mengorbankan sekurang-kurangnya 522,246 nyawa di seluruh dunia.

Sekurang-kurangnya 10,922,300 kes Coronavirus direkodkan di 196 negara dan wilayah dengan 5,619,700 disahkan pulih.

Angka yang diperolehi AFP daripada pengumpulan data pihak berkuasa negara dan maklumat daripada Pertubuhan Kesihatan Sedunia (WHO) itu berkemungkinan hanya mencerminkan sebilangan kecil daripada jumlah jangkitan sebenar.

Amerika Syarikat (AS) terus menjadi negara paling terjejas apabila mencatatkan 128,740 kematian daripada 2,739,879 kes.

Kira-kira 781,970 daripada jumlah itu disahkan sembuh daripada jangkitan.

Brazil juga kekal sebagai negara kedua paling terkesan dengan 61,884 kematian daripada 1,496,858 kes; diikuti United Kingdom (UK) (44,131 kematian daripada 284,276 kes); Itali (34,833 kematian daripada 241,184 kes) dan Perancis (29,893 kematian daripada 203,367 kes).

Sementara, Belgium muncul negara yang merekodkan jumlah kematian tertinggi berbanding populasi penduduknya iaitu 84 kematian per 100,000 penduduk, diikuti UK (65), Sepanyol (61), Itali (58) dan Sweden 54. – Agensi


Isu MoU pekerja, pembiayaan subsidi antara tumpuan Dewan Rakyat hari ini

KUALA LUMPUR, 19 Zulhijjah 1443H, Selasa – Isu Memorandum Persefahaman (MoU) antara Malaysia dan Indonesia berhubung pengambilan pekerja republik itu serta kaedah kerajaan membiayai jumlah keseluruhan subsidi dijangka menjadi tumpuan pada persidangan Dewan Rakyat hari ini.

Menurut Aturan Urusan Mesyuarat dalam laman rasmi Parlimen, soalan berhubung isu MoU itu diajukan Anthony Loke (PH-Seremban) pada sesi Waktu Pertanyaan Menteri yang mahu Menteri Sumber Manusia menjelaskan faktor yang menyebabkan Indonesia membekukan penghantaran pekerjanya ke Malaysia.

Turut tersenarai, soalan Wong Hon Wai (PH-Bukit Bendera) kepada Menteri Kewangan berkaitan kaedah kerajaan membiayai jumlah keseluruhan subsidi yang dijangka akan mencecah RM80 bilion bagi tahun ini dan bentuk pembaharuan dasar subsidi yang sedang dirancang.

Pada sesi soal jawab pula, Datuk Seri Ahmad Maslan (BN-Pontian) meminta Menteri Pengangkutan menyatakan status projek Laluan Rel Pantai Timur (ECRL), kereta api berkelajuan tinggi (HSR), Lebuhraya Pan Borneo, transit aliran massa (MRT), dan lebuh raya baharu bagi mengurangkan kesesakan terutama ketika cuti panjang dan perayaan.

Selain itu, isu jenayah komersial akan diajukan Datuk Zakaria Mohd Edris (Bersatu-Libaran) yang meminta Menteri Dalam Negeri menyatakan pendekatan kerajaan dalam membanteras jenayah yang membabitkan penipuan dalam talian.

Turut dijangka menjadi tumpuan adalah sesi pembentangan untuk bacaan kali pertama bagi Rang Undang-undang Mahkamah Kehakiman (Pindaan) 2022, diikuti Rang Undang-undang Kanun Tatacara Jenayah (Pindaan) 2022, Rang Undang-undang Pencetakan Teks Al-Qur’an (Pindaan) 2022 dan Rang Undang-undang Keselamatan Sosial Suri Rumah 2022.

Selesai sesi tersebut, persidangan akan diteruskan dengan menyambung perbahasan Rang Undang-undang Kehadiran Wajib Pesalah-Pesalah (Pindaan) 2021.

Persidangan Dewan Rakyat kali ini berlangsung selama 12 hari hingga 4 Ogos. – Bernama


Kembalikan kuasa politik Melayu Islam pada pemimpin berwibawa PRU15 nanti

BANGI, 20 Muharram 1443H, Ahad – Pada Pilihan Raya Umum ke-15 (PRU15) nanti, kuasa politik Melayu dan Islam perlu dikembalikan ke tangan pemimpin berwibawa dengan agenda membangunkan watan berdaulat.

Ketika itu juga pemimpin politik lama yang tamak kuasa, mencanang agenda rakyat hanya retorik semata-mata, kering idea untuk membangun negara, berebut kuasa hanya untuk menjadi kaya-raya mesti direhatkan dari arena politik negara.

Sebagai sebuah negara merdeka, Presiden BERJASA, Ustaz Haji Zamani Ibrahim berkata, ahli politik yang mempunyai watak negarawan, berwibawa, berintegriti tinggi mesti diangkat sebagai pemimpin untuk membina semula negara yang dicintai.

Selain itu, mereka itu juga diyakini mampu mengangkat Malaysia menjadi sebuah watan berdaulat yang disegani dunia.

“Kibaran Jalur Gemilang tidak cukup, jika ahli-ahli politik muka lama terus rakus dan tamak kuasa serta kering idea dalam membangunkan agenda bangsa. Sistem politik negara diperkosa sehingga ahli-ahli politik rakus berseronok di atas pentas politik yang telah dijadikan ladang kuasa untuk menjadi kaya-raya.

“Sambutan ulang tahun kemerdekaan juga belum cukup, jika neraca benar atau salah, korupsi atau integriti dikira mengikut neraca pihak yang memerintah. Kes mahkamah yang bertimbun-timbun melibatkan puluhan atau ratusan juta ringgit.

“Mereka akan dihukum sekiranya berada di pihak pembangkang, namun disucikan jika bertukar menjadi kerajaan,” katanya dalam kenyataan.

Ustaz Zamani juga mengajak rakyat mensyukuri nikmat kemerdekaan negara bagi tahun yang ke-64.

Katanya, perjuangan untuk mencapai kemerdekaan sudah pasti menjadi lipatan sejarah dan menjadi rujukan generasi-generasi yang akan datang.

“Namun tidak cukup hanya sekadar melaungkan slogan merdeka tetapi Tanah Rizab Melayu yang sudah hilang, masih tidak diganti mengikut keluasan yang sudah hilang itu.

“Tanah adalah kuasa dan ukuran kekuatan sesuatu bangsa. Oleh itu, tidak hairan jika bangsa-bangsa asing yang datang ke Tanah Melayu dan kemudian diberikan taraf warganegara, begitu bersungguh-sungguh untuk memiliki tanah hak milik kekal dan tanah pajakan selama 999 tahun,” katanya.

Presiden BERJASA itu turut membangkitkan persoalan mengenai apa makna kemerdekaan jika rakyat diperbodohkan oleh pemimpin parti yang rakus dan tamak kuasa.

“Rakyat dididik dengan sikap suka meminta-minta. Sikap suka meminta-minta ini disuburkan oleh pemimpin parti haloba untuk menundukkan rakyat demi mendapatkan undi. Cukup dihulurkan kain pelekat dan wang tunai RM10, undi mereka sudah diperolehi untuk menang pilihanraya dan kelangsungan kuasa.

“Inikah negara merdeka? Inikah sahaja yang kita mampu lakukan untuk mengisi kemerdekaan? Kita mesti merasa takut dan bimbang. Ini adalah kerana, permainan kuasa politik masa kini, kita sudah boleh membuat satu andaian bahawa masa depan kuasa politik Melayu dan Islam adalah sebagai kuasa politik penumpang dan diperkudakan.

“Sekarang kita tanya diri kita, adakah kita benar benar merdeka? Jika benar, kita sudah tidak ada masa dan mesti berani untuk melangkah dan membuat keputusan,” katanya.


Undang-undang bankrap perlu dikaji semula secara menyeluruh

BANGI, 27 Zulkaedah 1443H, Isnin – Undang-undang kebankrapan perlu dikaji semula bukan hanya dari sudut nilai ambang muflis tetapi dari sudut keseluruhan sistem.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar berkata, Malaysia wajar mengkaji apa dilakukan negara lain supaya negara ini mengubah suai undang-undang lebih mesra, bersifat kemanusiaan dan lebih mendatangkan kebaikan kepada masyarakat.

“Dalam keadaan genting sekarang kira-kira 250,000 individu berada di ambang muflis dan sememang perlu ada perubahan undang-undang.

“Soal bankrap bukan perkara kecil ia melibatkan soal kehidupan dan sekiranya diisytiharkan muflis di Malaysia, ia adalah lebih teruk daripada dijatuhi hukuman mati.

“Jadi, sangat dan amat perlu undang-undang berkaitan bankrap dikaji semula untuk membantu golongan yang dibelenggu masalah itu terutama membabitkan golongan muda,” katanya seperti dipetik akhbar tempatan, hari ini.

Semalam, Perdana Menteri, Datuk Seri Ismail Sabri Yaakob, mengatakan beliau akan berbincang dengan Wan Junaidi serta Gabenor Bank Negara Malaysia (BNM), Tan Sri Nor Shamsiah Mohd Yunus berhubung hasrat kerajaan untuk mengkaji semula undang-undang berkaitan kebankrapan.

Mengulas lanjut, Wan Junaidi berkata, beliau mempunyai beberapa pandangan namun mahu perkara itu dibentangkan kepada Perdana Menteri terlebih dahulu.

Katanya, walaupun terdapat halangan daripada pihak tertentu, beliau berpendapat dalam keadaan sekarang, undang-undang bankrap perlu diubah dan sekiranya dibiarkan akan menyebabkan lebih ramai diisytiharkan muflis.

Beliau berkata, semua pihak daripada agensi insolvensi dan BNM sendiri mesti mengadaptasi perubahan untuk membantu rakyat Malaysia.

“Ini kerana undang-undang sedia ada sangat terdorong dengan sistem kapitalis yang tidak menghiraukan nasib orang biasa di peringkat bawahan,” katanya.


‘Orang ramai anggap Dewan Rakyat dicemari korupsi politik’

BANGI, 14 Safar 1443H, Selasa – Rakyat kini beranggapan Dewan Rakyat telah dicemari dengan amalan korupsi politik dan gagal menjalankan tugasnya, demikian dakwa Ahli Parlimen Gua Musang, Tengku Razaleigh Hamzah.

“Keadaan ini seolah-olah seperti sudah jatuh ditimpa tangga oleh kerana orang ramai berada di dalam keadaan terdesak di mana mereka menghadapi penderitaan amat sangat yang tidak pernah berlaku dalam sejarah negara.

“Pada pandangan orang ramai, Dewan Rakyat tidak lagi dihormati dan disanjungi seperti suatu ketika dahulu. Orang ramai sering berasakan bahawa Dewan Rakyat kini dipengaruhi dan dimanipulasi melalui korupsi politik.

“Mereka juga berasakan bahawa ia adalah cara memperkaya beberapa orang sahaja sementara orang ramai keciciran. Orang ramai percaya bahawa Dewan Rakyat kini dilanda kekotoran korupsi politik,” katanya seperti dilapor Astro Awani.

Bagaimanapun, beliau berkata, korupsi politik sukar ditakrifkan kerana ia berlaku dalam berbagai bentuk.

“Bukti berlakunya korupsi politik ini ada kalanya kelihatan dan ada kalanya tertutup,” dakwanya ketika membahaskan usul Menjunjung Kasih dan Titah Diraja pada sidang Dewan Rakyat hari ini.

Pada masa sama, Tengku Razaleigh atau lebih dikenali sebagai Ku Li kesal dengan amalan politik negara yang berbaur menjadi rasuah, apabila kuasa politik ditukar ganti dengan sokongan untuk mendapat kedudukan dalam parti.

Perkara itu berlaku apabila adanya sistem berat sebelah dan ganjaran kewangan berperingkat.

“Rasuah politik membahayakan. Kita harus menghapuskan musuh dalam selimut ini sekiranya kita benar-benar hendak mempertahankan sumpah berperlembagaan untuk ‘menyimpan, menjaga keselamatan dan mempertahankan’ Perlembagaan kita,” katanya.


Orang politik jangan angkuh, ingat siapa bersama waktu sukar!

BANGI, 20 Muharram 1442H, Selasa – Pemimpin politik diingatkan jangan terlalu angkuh dan melupakan jasa pertubuhan bukan kerajaan (NGO) ketika mereka menjadi pembangkang suatu ketika dahulu.

Ahli Jawatankuasa Pusat Ikatan Muslimin Malaysia (ISMA), Ustaz Haji Omar Kassim mengingatkan perkara itu susulan terdapat komen netizen yang secara sindiran memandang rendah peranan NGO.

Terdahulu, netizen berkenaan yang tidak didedahkan nama meminta Pertubuhan-Pertubuhan Pembela Islam (PEMBELA) tidak merasa ‘besar’ menegur parti politik kerana katanya mereka boleh menjadi kerajaan.

“Suka hati diaorang la nak buat apa. Korang tau bersyukur la sikit…makan minum kerajaan yang tanggung. Tak payah la nak tegur-tegur ni. Korang NGO je… apa tau pasal politik,” tulisnya.

Tidak menamakan mana-mana pihak, Haji Omar mempersoalkan sama ada suara NGO perlu disenyapkan selepas ahli politik semakin stabil.

“Orang politik jangan terlalu angkuh. Ketika sukar dahulu, mereka datang berjumpa NGO, bila semakin stabil, suara NGO ingin disenyapkankah?,” soalnya menerusi hantaran di Facebook hari ini.


Ukraine dakwa Russia bom sekolah di Mariupol

LVIV, 17 Syaaban 1443H, Ahad – Pihak berkuasa Ukraine mendakwa, tentera Russia mengebom sebuah sekolah di Mariupol yang juga kawasan ratusan orang awam termasuk wanita dan kanak-kanak berlindung.

“Semalam, Russia menggugurkan bom di sebuah sekolah seni No 12,” kata Majlis Bandaraya itu di aplikasi Telegram, hari ini.

Katanya, kira-kira 400 orang awam termasuk wanita, kanak-kanak dan warga emas berlindung di sana daripada serangan bom.

“Bangunan di timur bandar itu musnah. Orang awam masih berada di bawah runtuhan,” kata majlis itu.

Tentera Russia telah menyerang lebih jauh ke dalam bandar strategik itu, yang dibedil selama beberapa hari dan menghadapi gangguan komunikasi hampir keseluruhan.

Pihak berkuasa bandar juga berkata, beberapa penduduk Mariupol dibawa secara paksa ke Russia dan dilucutkan pasport Ukraine mereka.

Penasihat kepada Datuk Bandar Mariupol, Petro Andryushchenko berkata, penduduk telah dibawa ke bandar Russia Tomsk, Vladimir dan Yaroslavl. – Agensi


Rakyat tak sanggup lagi, anggap zaman PH memerintah sejarah hitam

BANGI, 7 Safar 1444H, Ahad – Rata-rata netizen meluahkan rasa serik dan menolak sekiranya Pakatan Harapan (PH) mahu memerintah negara buat kali kedua selepas Pilihan Raya Umum-15 (PRU15).

Jelak dengan janji palsu, kebanyakan mereka enggan melalui sekali lagi episod hitam dalam sejarah negara yang menyaksikan kedaulatan dan kehormatan negara tercemar.

Tambahan lagi, rakyat merasakan isu membabitkan Melayu dan Islam sangat diremehkan ketika pemerintahan pakatan tersebut.

“Sudah sudahlah. Pengalaman pahit itu jangan dibiar berulang. Rakyat Malaysia ada banyak pilihan. Yang dah tak relevan lagi boleh tolak tepi,” kata salah seorang pengguna Facebook, Ahmad Saidi Hamzah.

Suzaini pula tidak mahu PH memenangi PRU15 kerana kesal dengan fenomena perbuatan tidak menghormati agama Islam dan Melayu yang berlaku sepanjang 22 bulan dahulu.

“Sila kalah sebab biadab tak hormat langsung bangsa Melayu dan agama Islam masa berkuasa. Perlekehkan bahasa kebangsaan… mana mungkin kami percaya,” katanya.

Manakala, seorang lagi pengguna Facebook, Mahmud June turut meluahkan kekesalannya dengan berkongsi pandangan yang sama.

“Jangan harap! Penipu besar dalam sejarah pemerintahan Malaysia.

“Kepentingan-kepentingan berkait agama Islam dan Bumiputera akan tergadai selagi DAP dan PKR memerintah kembali. Rakyat sudah serik,” katanya.

Sementara itu, Azman Md Noor menyindir kenyataan bekas pemimpin PH yang seakan-akan mengelak daripada menunaikan janji apabila mengatakan manifesto Harapan bukan ‘kitab suci’ yang wajib dipatuhi dalam pelantikan speaker Dewan Rakyat.

“Minta maaf lah, bila dah berkuasa… manifesto bukan kitab suci. Jangan masuk lubang biawak kali kedua,” katanya.

Faiz Juha pula mengingatkan kes kematian arwah bomba, Muhammad Adib Mohd Kassim yang belum mendapat keadilan sewajarnya dalam bentuk pantun.

“Isu arwah Adib tak mampu selesai lagi,

Kisah ini kami ingat sampai mati,

Tak nak pisang berbuah dua kali,

Cukup pengajaran ini buat kami,” katanya.


Inisiatif Wakaf Air bukan pengganti peranan kerajaan

PUTRAJAYA, 21 Jamadilakhir 1442H, Rabu– Inisiatif Wakaf Air adalah satu usaha kepada perkhidmatan sedia ada, kata Datuk Seri Tuan Ibrahim Tuan Man.

Menteri Alam Sekitar dan Air itu menafikan bahawa inisiatif yang dilancarkan pihaknya bersama Yayasan Wakaf Malaysia (YWM) bertujuan menggantikan peranan kerajaan dalam memberi perkhidmatan bekalan air kepada rakyat di negara ini.

Tuan Ibrahim berkata, perkhidmatan bekalan air yang lebih baik dapat diberikan kepada golongan memerlukan melalui inisiatif itu, yang memberi peluang kepada semua pihak menyumbang dengan penuh keikhlasan.

“Dana wakaf disumbang akan digunakan bagi membiayai projek perkhidmatan air, khususnya di kawasan luar bandar berskala kecil seperti penggalian perigi, penyelenggaraan dan pembelian pam air, penyediaan tangki air mini dan pemasangan paip sambungan dengan sesuatu projek tidak melebihi RM50,000.

“Saya berazam inisiatif ini akan membantu kerajaan menyediakan projek perkhidmatan air yang berskala besar seperti pembinaan projek Takungan Air Pinggiran Sungai, Loji Rawatan Air dan empangan bernilai jutaan ringgit,” katanya seperti dilapor Berita Harian.

Mengulas lanjut, Tuan Ibrahim berkata, kerajaan perlu menunaikan tanggungjawab dalam menyediakan keperluan air terhadap rakyat, khususnya bekalan air bersih.

Justeru, beliau mengesyorkan supaya kementeriannya mengkaji kebolehlaksanaan mekanisme alternatif penyediaan perkhidmatan bekalan air bersih, terutama di kawasan luar bandar untuk komuniti kecil dengan membabitkan kos yang rendah.

“Instrumen wakaf dicadangkan kerana ia antara instrumen ekonomi Islam yang terbukti keberkesanannya sejak 1,500 tahun lalu.

“Wakaf membuka ruang yang luas kepada sesiapa saja untuk menyumbang dan berperanan dalam proses mensejahterakan kehidupan rakyat.

“Pelaksanaan Wakaf Air menepati Maqasid Syariah iaitu Hifzu al-Nafs kerana penyediaan air bersih adalah untuk menjamin kebersihan dan kesihatan hidup rakyat, tambahan pula air juga selari dengan Matlamat Pembangunan Lestari,” katanya.

Pada masa sama, Tuan Ibrahim berkata, pihaknya sudah mengenal pasti lima projek perintis Wakaf Air di empat negeri membabitkan kos keseluruhan RM180,500 di beberapa lokasi sekitar Selangor, Perak, Pahang dan Johor.

Lima projek perintis Wakaf Air itu adalah di Kampung Sungai Congkak, Hulu Langat dan Kampung Sungai Sendat, Ulu Yam, Hulu Selangor di Selangor; Kampung Melayu Seelong, Senai, Johor; Kampung Batu Balak, Jerantut, Pahang dan Manjung, Perak.


Pengembara Malaysia boleh ke Filipina dengan bukti vaksinasi lengkap

BANGI, 13 Rejab 1443H, Selasa – Pengembara dari Malaysia kini dibenarkan memasuki Filipina dengan bukti sijil vaksinasi lengkap dalam MySejahtera, menurut Kementerian Luar Negeri.

Kementerian itu berkata, ini susulan kerajaan Malaysia dan kerajaan Filipina telah mencapai kata sepakat pada 14 Februari lalu, untuk saling mengiktiraf sijil vaksinasi COVID-19 secara timbal balas.

Sehubungan itu, pengembara dari Filipina juga dibenarkan memasuki Malaysia dengan bukti sijil vaksinasi lengkap dalam VaxcertPH.

“Kemasukan pengembara juga tertakluk kepada prosedur kuarantin semasa yang ditetapkan oleh pihak berkuasa di kedua-dua negara.

“Persetujuan tersebut telah membolehkan Kedutaan Besar Malaysia di Manila membantu tujuh rakyat Malaysia yang terkandas di Lapangan Terbang Antarabangsa Ninoy Aquino di Manila pada 13 Februari 2022 untuk memasuki Filipina atas tujuan rasmi dan perniagaan,” kata kementerian.

Kementerian itu berkata, pada dasarnya, kerajaan Malaysia mengiktiraf pengembara yang telah lengkap vaksinasi diluluskan di bawah Senarai Kegunaan Kecemasan oleh Pertubuhan Kesihatan Sedunia (WHO) atau pihak berkuasa negara-negara tertentu.

“Walau bagaimanapun, pengiktirafan sijil digital vaksinasi MySejahtera adalah tertakluk kepada keputusan kerajaan-kerajaan negara lain.

“Kerajaan Malaysia dan kerajaan Filipina juga sepakat untuk meneruskan kerjasama ke arah verifikasi ketulenan sijil vaksinasi COVID-19 kedua-dua negara secara atas talian dengan sistem yang lebih selamat dan terjamin bagi memudahkan laluan kemasukan pengembara yang telah lengkap divaksinasi tersebut,” katanya.


PAS perjelas pendirian daftar PN esok

TANJUNG MALIM, 3 Muharram 1442H, Sabtu – Presiden UMNO Datuk Seri Dr Ahmad Zahid Hamidi berkata Presiden PAS Datuk Seri Abdul Hadi Awang akan menjelaskan pendirian parti itu yang berada dalam jawatankuasa penaja bersama Bersatu untuk mendaftarkan Perikatan Nasional (PN).

Ahmad Zahid berkata beliau dijangka mengadakan pertemuan dengan Abdul Hadi di Slim River di sini, pada 9 malam esok sempena kempen Pilihan Raya Kecil (PRK) Dewan Undangan Negeri (DUN) Slim.

“Sebagaimana yang diketahui, kini PAS telah bersama-sama dengan Bersatu untuk mendaftarkan partinya sebagai gabungan rasmi dalam PN dan ini akan diperjelaskan esok.

“Tentunya ada mesej tertentu di mana Muafakat Nasional akan terus diperkasa dan diperkukuhkan, bukan hanya UMNO dan PAS tetapi kita menggunakan pendekatan yang mana parti-parti komponen BN tetap bersama,” katanya kepada pemberita pada Program Ziarah Kasih di Felda Gunung Besout 2 dekat sini, hari ini.

Rabu lepas, Setiausaha Agung PAS Datuk Takiyuddin Hassan mengesahkan parti itu berada dalam jawatankuasa penaja bersama Bersatu untuk mendaftarkan PN.

Sebelum ini, UMNO membuat keputusan untuk tidak menyertai PN tetapi menyokong kerajaan PN berlandaskan sokongan Ahli Parlimen dan Ahli Dewan Undangan Negeri UMNO dan BN dalam pembentukan kerajaan pusat dan beberapa kerajaan negeri.

Sementara itu, Ahmad Zahid berkata beliau telah meminta Pengerusi Barisan Nasional (BN) dan UMNO Sabah Datuk Seri Bung Moktar Radin untuk mengadakan pertemuan secara menyeluruh dengan semua pihak bagi menyelesaikan pertikaian dalam kalangan kepimpinan parti di negeri itu.

“Saya tidak nampak ada permasalahan kerana mungkin ada perbezaan pendapat tetapi saya sudah minta Datuk Seri Bung Mokhtar untuk melakukan penglibatan dengan semua pihak dalam parti supaya kemenangan (Pilihan Raya Negeri Sabah) memihak kepada kita.

“Hari ini, ada mesyuarat Badan Perhubungan UMNO Sabah dan saya akan mendapatkan maklum balas daripada beliau esok mengenai beberapa tindakan bersama yang akan kita lakukan bagi memenangkan semua calon-calon BN,” katanya.

Beberapa pemimpin UMNO Sabah sebelum ini tidak bersetuju dengan pelantikan Bung Moktar dalam mengetuai jentera BN menghadapi PRN Sabah kerana mempunyai kes di mahkamah.

Suruhanjaya Pilihan Raya (SPR) menetapkan 26 September ini sebagai tarikh Pilihan Raya Negeri Sabah, penamaan calon pada 12 Sept manakala pengundian awal pada 22 September. – Bernama


Jangan malu untuk bertakbir

1. SEBAGAI Muslim, jangan kita malu untuk bertakbir. Takbir membesarkan Allah merupakan syiar yang dilafazkan oleh Muslim dalam acara kebesaran Islam. Malah lafaz takbir merupakan ungkapan yang menggerunkan musuh.

2. Perhatikan dialog yang berlaku di antara Rasulullah dan Adi bin Hatim saat sebelum beliau memeluk Islam. Rasulullah menyebutkan: Wahai Adi, apakah engkau lari dari menyebutkan takbir sedangkan Allah itu lebih besar (urusan berkenaanNya) berbanding perkara lain. Sabda Rasulullah:

إِنَّمَا تَفِرُّ أَنْ تَقُولَ اللَّهُ أَكْبَرُ، وَتَعْلَمُ شَيْئًا أَكْبَرُ مِنَ اللَّهِ؟

“Sesungguhnya engkau lari dari menyebutkan (kalimah takbir) Allahu Akbar sedangkan apakah engkau tahu adakah perkara yang lebih besar selain Allah?” (HR al-Tirmizi)

3. Dialog Rasulullah bersama Adi bin Hatim ini menunjukkan ketinggian lafaz takbir sehingga dijadikan hujah pengukuh untuk menjemput keimanan dan menenangkan hati Adi agar menerima Islam Adi. Hairannya ada dalam kalangan Muslim hari ini yang takut untuk bertakbir.

4. Lafaz takbir merupakan ungkapan yang kita ucapkan sebagai syiar kita saat kita menyambut kemenangan hari raya. Apakah takbir raya ini juga akan kita hentikan semata-mata untuk menjaga hati orang kafir?

5. Lafaz takbir merupakan ungkapkan pembukaan solat saat kita ingin bermunajat kepada Allah. Malah lafaz takbir ketika azan dilaungkan merupakan lafaz yang mengusir syaitan. Sabda Rasulullah:

إِذَا أُذِّنَ بِالصَّلاَةِ أَدْبَرَ الشَّيْطَانُ لَهُ ضُرَاطٌ حَتَّى لاَ يَسْمَعَ التَّأْذِينَ

“Apabila dilaungkan azan untuk mendirikan solat, syaitan lari berpaling dalam keadaan mengeluarkan kentut sehinggalah tidak kedengaran azan.” (Sahih al-Bukhari)

6. Begitu mulia lafaz takbir di dalam agama ini. Adalah amat menyedihkan andai ada dalam kalangan Muslim sendiri bersikap apologetic sehingga malu dan takut untuk mengungkapkan lafaz yang membesarkan Allah, Tuhan Yang Maha Agung.

Semoga Allah membimbing kita.

Dr. Ahmad Sanusi Azmi


Jepun beri amaran pada China mengenai Laut China Selatan

JAKARTA, 5 Rabiulawal 1442H, Khamis – Perdana Menteri Jepun Yoshihide Suga pada Rabu secara tegas memberi amaran kepada China agar tidak melakukan sebarang tindakan yang meningkatkan ketegangan di Laut China Selatan.

“Kami menentang apa sahaja tindakan yang meningkatkan ketegangan di Laut China Selatan,” kata Suga pada sidang media di Jakarta, sempena penutup lawatan pertamanya ke luar negara sejak memegang jawatan tersebut bulan lalu, lapor Jiji Press.

Semasa lawatan Asia itu, beliau turut mengunjungi Vietnam.

“Saya telah memperbaharui tekad untuk terus mewujudkan wilayah Indo-Pasifik yang bebas dan terbuka sambil terus mengadakan sidang kemuncak diplomasi dan bekerjasama rapat dengan ASEAN,” katanya.

Suga berkata visi Indo-Pasifik yang bebas dan terbuka tidak menyasarkan negara tertentu, jadi Jepun boleh bekerjasama dengan mana-mana negara yang mempunyai pandangan sama mengenai inisiatif itu.

“Kami sama sekali tidak mempunyai rancangan untuk mewujudkan Indo-Pasifik versi NATO,” kata Suga, yang dilihat menyedari penentangan China terhadap inisiatif berkenaan.

Suga tiba di Jakarta dari Hanoi pada Rabu,dan bertemu rakan sejawatannya dari Vietnam Nguyen Xuan Phuc pada Isnin (19 Okt).

Kunjungan ke Indonesia melengkapkan lawatan empat hari beliau sehingga Rabu (21 Okt).

Lawatan empat hari ke dua negara Asia Tenggara dalam usaha Suga untuk mempromosi visi bebas dan terbuka Jepun dan Indo-Pasifik. – Bernama


Keputusan PRN Melaka: Pengajaran kepada parti-parti Melayu dalam PRU15?

Oleh: Tun Abdul Hamid Mohamad

PENAMAAN calon diadakan pada 8 November 2021. Bukan sahaja bilangan calon bertambah daripada 85 dalam PRU14 kepada 112 (penambahan sebanyak 31%), tetapi di tiga kawasan majoriti pengundi Melayu akan berlaku pertandingan enam penjuru berbanding tiga penjuru dalam PRU14. Dengan pengundi Melayu berpecah enam, sedikit sahaja pengundi bukan Melayu yang bersepadu di belakang DAP, calon PH akan menang.

Di kesemua 28 kawasan berlaku pertandingan tiga penjuru di antara PN, BN dan PH. Ini sahaja akan memberi kelebihan kepada PH. Apatah lagi, di banyak kawasan pula terdapat calon-calon bebas Melayu yang akan menambahkan lagi kelebihan kepada PH.

Maka, atas kertas, nampaknya PH mempunyai kelebihan. Ertinya, pemimpin-pemimpin UMNO dan PAS masih tidak belajar daripada kesilapan mereka dalam PRU14. Anehnya, Bersatu yang pada masa itu berada dalam PH dan mendapat faedah daripadanya juga menurut UMNO dan PAS mengulangi kesilapan itu yang, kali ini mungkin, akan membawa kekalahannya sendiri. Itu anggapan atas kertas pada masa itu.

Daripada penamaan calon itu juga dapat dilihat sikap parti-parti dan pemimpin-pemimpin Melayu dalam tiga buah parti itu. UMNO masih percaya bahawa ia adalah parti Melayu terbesar dan masih percaya ia boleh menebus kembali kekalahannya dalam PRU14. DS Zahid hendak menggunakan PRN Melaka untuk mengembalikan zaman kegemilangan UMNO/BN dan, dengan itu, membuktikan UMNO masih memerlukannya sebagai Presiden.

PAS, yang mulanya menunjukkan kecenderungan bekerjasama dengan UMNO, meninggalkan UMNO kerana PAS tahu ia lebih besar daripada Bersatu dan parti terbesar dalam PN. Sebaliknya jika ia bekerjasama dengan UMNO ia perlu menerima hakikat bahawa UMNO adalah lebih besar daripadanya. Selain dari itu, PAS tahu bahawa UMNO adalah musuh utamanya di Kelantan, Terengganu dan Kedah. Maka, untuk mengalahkan UMNO di negeri-negeri itu, lebih baik ia menyertai PN. Maka, Muafakat Nasional (MN) dan perpaduan ummah pun diketepikan demi kepentingan politik parti dan diri.

Bersatu tidak ada pilihan. Tujuan awalnya untuk membunuh dan mengganti UMNO setakat ini nampaknya tidak kecapaian. Maka, ia kenalah menumpang PAS atau UMNO atau kedua-duanya. Menumpang PAS adalah lebih baik kerana ia tidak sebesar UMNO dan pemimpin-pemimpin PAS telah mula merasakan keenakan menjawat jawatan-jawatan dalam kerajaan dan NGO-NGO dan merasa terhutang budi kepada Bersatu kerananya. Pembahagian kawasan pilihan raya antara Bersatu dan PAS juga lebih mudah. Bersatu boleh memberi Kelantan, Terengganu, sebilangan besar kawasan-kawasan di Kedah dan kawasan-kawasan yang ia tidak mempunyai sokongan akar umbi dan tidak akan menang kepada PAS dan yang lainnya ditandingi olehnya.

Pengundian diadakan pada 20 November 2021. Keputusan diketahui awal malam itu juga. BN memenangi 21 daripada 28 kerusi dengan UMNO mendapat 18 kerusi, MCA dua dan MIC satu. PN-Bersatu hanya memenangi dua kerusi, manakala Pas tidak memenangi sebarang kerusi. PH-DAP memenangi empat kerusi dan Amanah satu manakala PH-PKR tidak memenangi sebarang kerusi. Parti Bumiputera Perkasa Malaysia (PUTRA), Parti Perikatan India Muslim Nasional (IMAN) dan calon Bebas pula tidak memenangi sebarang kerusi yang ditandingi.

Daripada fakta ringkas ini sahaja pun sudah dapat dilihat bahawa bukan sahaja BN yang mendapat kemenangan dua pertiga daripada keseluruhan kerusi yang dipertandingkan, UMNO sendiri pun melepasi garisan itu. Ertinya, UMNO sendiri pun sudah boleh meminda Perlembagaan, jika perlu. Ini menunjukkan bahawa tsunami patah balik orang Melayu telah sebenarnya berlaku.

Pemimpin-pemimpin tertinggi UMNO, termasuk DS Zahid Hamidi (dan DS Najib, yang saya percaya, turut memain peranan di sebalik tabir (itulah cara yang sebaik-baiknya pada masa ini)) patut dipuji kerana membuat keputusan berani dan tepat. Ia menunjukkan bahawa maklumat yang diterima dari akar umbi adalah betul.

Keputusan itu tentu sekali boleh menjadi alasan untuk UMNO/BN merangka strateginya dalam menghadapi PRU15.

MCA, dengan sokongan padu pengundi Melayu dan sebahagian pengundi Cina yang turut berpatah balik juga telah berjaya memperbaiki prestasinya. Ini satu pengajaran kepada pemimpin-pemimpin dan ahli-ahli MCA, janganlah terlalu cepat memburuk-burukkan UMNO dan mengugut hendak keluar daripada BN, seperti yang telah dilakukan mereka selepas kalah dalam PRU14 dahulu. Janganlah menunjukkan sikap bahawa mereka hanya mahu menjadi rakan semasa menguntungkan dan lari semasa rugi. Sekarang pun mereka mesti ingat bahawa tanpa sokongan padu pengundi-pengundi Melayu, mereka tidak akan menang satu kerusi pun.

MIC patut berterima kasih kepada UMNO kerana sanggup memberi satu kawasan majoriti pengundi-pengundi Melayu untuk ditandinginya dan kepada pengundi-pengundi Melayu yang memberi kemenangan kepadanya. Orang-orang India perlu sedar bahawa semenjak tahun 1955, apabila PRU mula diadakan, atas ihsan UMNO, MIC diberi bertanding di kawasan majoriti pengundi Melayu dan menang kerana sokongan padu pengundi-pengundi Melayu. Orang-orang India perlu sedar bahawa semenjak merdeka kepentingan mereka telah dijaga oleh UMNO/BN dan mereka tidak sepatutnya terpengaruh lagi dengan parti-parti ekstrem seperti Hindraf di zaman PH dahulu. Di mana Waytha Moorthy dan janji setiap orang keturunan India di Malaysia akan mendapat RM1 juta daripada hasil tuntutan yang dibuat di mahkamah di England?

PH yang memenangi 15 kerusi dalam PRU14 hanya memenangi lima kerusi dalam PRN ini, empat oleh DAP dan satu oleh Amanah. DAP hanya memenangi empat daripada lapan kerusi yang ditandinginya. Dalam PRU15 DAP memenangi kesemua lapan kerusi itu. Nampaknya sebahagian pengundi Cina telah pun mula berfikir bahawa 60 tahun di bawah BN adalah lebih baik bagi perniagaan mereka daripada 22 bulan di bawah PH.

Kekalahan PKR dalam kesemua kawasan yang ditandinginya adalah mengejutkan. Ia menjadi petunjuk kepada kemungkinan yang akan berlaku kepadanya dalam PRU15. Orang Melayu sudah bosan dengan karenah DS Anwar Ibrahim. Eloklah beliau melupakan cita-citanya untuk menjadi Perdana Menteri dan bersara daripada politik. Sudah terlalu lama beliau bercita-cita dan berusaha untuk menjadi Perdana Menteri, Allah masih belum mengizinkannya. Mungkin sudah tiba masanya untuk beliau menerima hakikat itu sebagai takdir. PKR pun mungkin sudah tidak relevan lagi. Tidak ada lagi keadilan yang hendak diperjuangkan untuknya.

Kemenangan satu kerusi oleh Amanah bukanlah petunjuk ia akan hidup. Mungkin kerana calonnya adalah bekas Ketua Menteri dan calon Ketua Menteri jika PH menang. Itu pun majoritinya telah dikurangkan daripada 3,159 kepada 1,057. Adalah nyata tanpa calon PAS yang memperolehi 3,715 undi, calon UMNO/BN yang memperolehi 5,748 undi akan menang.

Kekalahan PN mulanya agak mengejutkan. Tetapi, apabila difikirkan, ia tidaklah mengejutkan sangat. Bersatu tidak mempunyai sokongan akar umbi. Ia tidak lagi boleh mengharapkan undi orang Cina dan undi tsunami Melayu kepada PH seperti yang berlaku dalam PRU14. Dalam PRN ini, ia hanya mengharapkan pengundi PAS dan sebahagian pengundi Melayu yang berpuas hati dengan Kerajaan PN yang diketuai TS Muhyiddin. Tanpa golongan kedua yang disebut dalam ayat sebelum ini ia pasti gagal. Demi perpaduan orang Melayu, Bersatu lebih baik dibubarkan. Ia hanya menunggu masa untuk terkubur. Pemimpin-pemimpinnya yang telah melompat keluar dari UMNO eloklah kembali semula kepada UMNO dan UMNO hendaklah menerima mereka dengan baik.

PAS yang kurang senang dengan UMNO atas sebab-sebab yang saya telah sebut di atas, eloklah berfikir semula siapa yang patut menjadi gandingannya dalam PRU15. PAS tentu berfikir mengenai masalah pembahagian kawasan pilihan raya untuk ditandingi masing-masing di Kelantan, Terengganu dan Kedah jika ia bekerjasama dengan UMNO.

Saya syorkan, di Kelantan dan Terengganu UMNO dan PAS boleh menentang satu sama lain. Tidak ada kemungkinan kerajaan Kelantan atau Terengganu akan jatuh kepada PH. PAS boleh bekerjasama dengan Bersatu di Kelantan dan Terengganu. Tiada masalah. Yang akan menang adalah PAS atau UMNO. Sebenarnya, perbezaan antara keduanya di Kelantan dan Terengganu hanya orangnya. Yang lainnya sama.

Formula di Kelantan dan Terengganu boleh dipakai di Kedah. Atau, UMNO dan PAS boleh (malah adalah lebih baik jika ia berbuat demikian) kembali kepada MN dan bekerjasama dalam PRU15 untuk mengelak pertembungan sesama sendiri yang berkemungkinan memberi kemenangan kepada PH. PAS tidak akan rugi dengan meninggalkan Bersatu di Kedah. Dalam PRU14 pengundi-pengundi Melayu di Kedah mengundi Bersatu kerana Tun Dr Mahathir. Sekarang tidak mungkin mereka akan mengundi Bersatu kerana TS Muhyiddin. PAS juga tidak boleh mengulangi prestasinya dalam PRU14. Keadaan telah berubah.

Di negeri-negeri lain di Semenanjung Malaysia, UMNO dan PAS hendaklah bekerjasama untuk mengelak pertembungan antara keduanya untuk mengelak kemenangan PH. Itu adalah matlamat yang paling utama, bukan menguji kekuatan masing-masing yang menyebabkan kedua-duanya kalah. Itu kerja Pak Pandir.
.
Putra yang calon-calonnya hanya sekadar mendapat jumlah undi sebanyak dua angka masing-masing eloklah berfikir sedalam-dalamnya sama ada ia perlu terus dikekalkan.

Kesimpulan

Pengundi-pengundi Melayu telah menunjukkan bahawa mereka telah serik dengan pemerintahan PH selama 22 bulan itu; bahawa mereka muak dengan politicking yang melampau; bahawa mereka tidak menerima perbuatan lompat melompat parti demi kepentingan diri; bahawa mereka mahu kembali kepada ketenangan 60 tahun zaman pemerintahan UMNO/BN dan orang Melayu mahu Melayu bersatu dan kuat semula. Itu parti-parti Melayu perlu mengambil perhatian.

Pengajaran paling penting kepada UMNO ialah ia mesti sedar bahawa orang Melayu memberinya peluang sekali lagi. UMNO bukan indispensable. Pemimpin-pemimpin dan ahli-ahlinya janganlah angkuh dan mengulangi amalan politik wang yang menjadi kanser yang merebak dari dalam. Pemimpin-pemimpin UMNO jaga hendaklah berhenti daripada terlibat dengan amalan rasuah dan penyalahgunaan kuasa. Kedua-dua faktor inilah yang telah membawa kepada kejatuhan UMNO dalam PRU 14.

Perlu diingati bahawa kemenangan UMNO/BN di PRN Melaka bukanlah kemenangan bagi DS Zahid. Ia adalah in spite of him. Ini kerana PRN itu bukanlah untuk membolehkannya menjadi Ketua Menteri Melaka atau Perdana Menteri Malaysia. Orang Melayu mengundi UMNO/BN kerana sumbangan UMNO kepada mereka dan negara semenjak Merdeka. Mereka sanggup memejamkan mata seketika daripada melihat titik hitam dalam sejarah UMNO dengan harapan ia akan membersihkan diri selepas ini.

Dalam kata-kata lain, orang Melayu masih mahukan UMNO tetapi mereka mahu UMNO berubah. Untuk berubah, DS Zahid perlu berundur atau disingkirkan daripada menjadi Presiden UMNO. Demikian juga dengan pemimpin-pemimpin UMNO yang menjadi liability kepada UMNO. Hanya dengan cara itu UMNO akan dapat menarik semula pengundi-pengundi yang lari daripadanya dalam PRU14. Mereka boleh membantu kempen UMNO dari belakang, seperti yang dilakukan DS Najib dalam PRN Melaka ini. Elok juga mereka memberi balik apa yang mereka perolehi daripada UMNO selama ini. Kepada ahli-ahli UMNO, ingin saya peringatkan bahawa memekik “Hidup Bossku” sebagai merayakan kemenangan PRN Melaka itu bukan satu cara yang betul. Ia memakan diri sendiri (counter-productive). Kita perlu memikirkan akibatnya sebelum berbuat sesuatu, bukan mengikut emosi.

22 11 2021


Bila politikus boleh ‘lockdown’ berpolitik?

BANGI, 2 Rabiulawal 1442H, Isnin – Kestabilan dalam proses pentadbiran negara penting bagi memastikan perjalanan pentadbiran kerajaan dalam negara dapat dilaksanakan tanpa sebarang gangguan sehingga menjejaskan kehidupan rakyat.

Pengarah Pusat Pengajian Perangsaraf Media dan Informasi, Fakulti Komunikasi dan Pengajian Media Universiti Teknologi Mara, Profesor Datuk Dr Ismail Sualman menegaskan, rakyat sebenarnya mahukan sebuah kerajaan yang stabil dan terus memperjuangkan pembangunan dalam aspek kehidupan.

Serentak itu, beliau menggesa semua pihak yang terbabit dalam kancah politik dalam negara mengambil segala bentuk langkah dengan segera bagi memastikan kerajaan Malaysia kekal stabil.

“Rakyat sebenarnya tertekan dan terhimpit dek adegan ‘pemainan’ (krisis politik) ini. Harapan rakyat adalah COVID-19 dapat dihapuskan dan ekonomi serta kehidupan kembali normal.

“Bila agaknya pemimpin boleh ‘lockdown’ berpolitik?

‘Bila masanya mereka berkhidmat untuk masyarakat seperti yang dijanjikan dalam kempen pilihan raya jika asyik berusaha menukar pemerintah?,” soalnya dalam artikel disiarkan Sinar Harian hari ini.

Mengulas lanjut, Prof Ismail berkata, dari sudut pandangan rakyat, adegan melompat parti dan pembentukan blok sokongan agak menjengkelkan.

Ini kerana, rakyat dan pengundi yang memberi mandat tetapi pemimpin sesuka hati menukar haluan parti politik.

Katanya, ramai mahukan supaya disegerakan pilihan raya dan biar rakyat yang menentukan kerajaan yang baharu.

“Adakah sesuai buat masa ini untuk Malaysia menganjurkan Pilihan Raya Umum Ke-15 (PRU-15) jika kemelut politik berterusan dan tidak dapat dibendung lagi?

“Sebenarnya, beberapa negara menangguhkan pilihan raya mereka demi mengutamakan keselamatan rakyatnya daripada terus diancam oleh COVID-19.

“Justeru, Malaysia perlu meneliti sedalam-dalamnya untuk mengadakan PRU dalam keadaan berisiko,” sarannya.


COVID-19: Turki yakin kembali hidup normal mulai Mac

ANKARA, 7 Rejab 1442H, Jumaat – Turki akan kembali kepada kehidupan normal secara beransur-ansur dan berperingkat di kebanyakan kawasan mulai Mac ini, menurut Recep Tayyip Erdogan.

Presiden negara itu berkata, perintah berkurung yang dikuatkuasakan setiap hujung minggu di seluruh negara akan ditarik balik di beberapa wilayah berdasarkan kadar jangkitan.

Turki melaksanakan perintah berkurung dan penutupan hujung minggu serta penetapan lain pada Disember lalu ekoran kes jangkitan meningkat mendadak.

Negara itu merancang membuka semula sesi persekolahan di seluruh negara pada 1 Mac, selain memulakan pemberian vaksinasi COVID-19 yang dibangunkan Sinovac Biotech Ltd China kepada 5.7 juta rakyatnya.

Bercakap selepas mesyuarat Kabinet di Ankara pada Rabu, Erdogan memaklumkan rancangan membuka kembali kafe dan restoran – yang ditutup selama berbulan – akan diumumkan dalam masa terdekat, namun masih mewajibkan rakyat mematuhi langkah pencegahan ditetapkan.

“Kita akan mengkategorikan wilayah kita sebagai risiko rendah, sederhana, tinggi atau sangat tinggi berdasarkan kadar jangkitan dan vaksinasi. Hingga bulan Mac, kita sudah mula tempoh normal secara berperingkat.

“Kita akan menghapus perintah berkurung dan sekatan mulai hujung bulan, berdasarkan kes jangkitan, vaksinasi dan kriteria lain di setiap wilayah,” katanya.

Setakat ini, Turki melaporkan lebih 2.6 juta kes dengan hampir 27,000 kematian akibat COVID-19 sejak wabak itu menular pada Mac tahun lalu.

Walaupun vaksinasi bermula bulan lalu, kes harian baharu masih dilaporkan antara 6,000 hingga 8,000 sehingga mencetuskan kebimbangan.

Erdogan percaya Turki akan membuat kemajuan besar berkaitan vaksinasi pada Mac nanti dan memaklumkan Ankara sedang mengatur penerimaan dos yang diperlukan. – Agensi


Tersalah ambil picagari kosong ketika proses vaksinasi remaja

KUALA LUMPUR, 25 Safar 1443H, Sabtu – Seorang petugas kesihatan (penyuntik) tersalah mengambil satu picagari kosong ketika proses vaksinasi ke atas seorang remaja berusia 12 tahun yang videonya tular baru-baru ini.

Timbalan Menteri Kesihatan I, Datuk Dr Noor Azmi Ghazali berkata, siasatan awal oleh ProtectHealth mendapati kejadian tersebut berlaku di pusat pemberian vaksin (PPV) Universiti Malaya (UM) pada 30 September lepas.

“Dalam kejadian jam 3.16 petang itu, petugas kesihatan tersebut telah tersalah ambil satu picagari kosong yang masih belum digunakan dari ruangan meja yang sama dengan picagari berisi vaksin.

“Petugas kesihatan telah mengikut prosedur yang ditetapkan seperti menunjukkan vaksin dikeluarkan dari botol vaksin melalui picagari dan menunjukkan picagari berisi vaksin dengan dos yang sepatutnya kepada ibu remaja berkenaan,” katanya dalam kenyataan hari ini.

Dr Noor Azmi yang juga Pengerusi Jawatankuasa Bertindak Imunisasi COVID-19 Remaja (CITF-A) berkata, setelah menunjukkan picagari berisi vaksin, petugas kesihatan berkenaan telah meletakkan sebentar picagari tersebut di atas meja untuk melakukan proses nyahkuman di lengan remaja sebelum memberikan suntikan.

“Bagaimanapun, beliau tersalah ambil picagari yang kosong dan membuat suntikan ke lengan remaja tersebut. Setelah selesai, petugas kesihatan itu menyedari kesilapan beliau dan memaklumkan kepada Pegawai Perubatan yang bertugas di PPV UM.

“Kedua-dua mereka segera mengadakan perbincangan dengan ibu bapa remaja tersebut. Setelah memahami penjelasan yang diberikan, ibu bapa remaja berkenaan telah memberi kebenaran untuk remaja tersebut diberikan suntikan vaksin di lengan yang berlainan mengikut Prosedur Dos Kurang,” katanya.

Dr Noor Azmi berkata, Prosedur Dos Kurang merupakan garis panduan klinikal yang mencadangkan pemberian vaksin di lengan yang berlawanan jika dos pertama dianggap tidak mencukupi dan dos semula diperlukan.

“Pihak CITF-A amat kesal dengan kejadian ini dan ingin memohon maaf kepada ibu bapa dan remaja yang terlibat atas kesulitan yang berlaku.

“Kejadian ini disifatkan sebagai kesilapan ketika bertugas atau ‘human error’. Petugas kesihatan berkenaan telah diberi amaran untuk lebih berhati-hati dan mengikut prosedur yang ditetapkan,” katanya.

Tambahnya, prosedur dalaman juga telah ditambah baik dengan memastikan tiada picagari lain di ruangan meja yang sama ketika memberi suntikan bagi mengelakkan kejadian yang sama berulang. – Bernama


Larangan eksport India punca harga bawang naik

KUALA LUMPUR, 7 Rabiulakhir 1442H, Isnin – Tindakan kerajaan India yang melarang eksport terhadap hampir semua jenis bawang untuk menampung keperluan domestik negara itu punca peningkatan harga bawang di pasaran ketika ini.

Larangan itu dikeluarkan kerajaan India pada 14 September selepas berlaku bencana banjir besar di negara berkenaan, Julai lalu, kata Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi.

Beliau berkata, India mengeluarkan larangan ke atas semua jenis bawang kecuali Bangalore Rose dan Krishnapuram.

“Berikutan itu, sebanyak 121 syarikat pengimport mula meningkatkan jumlah pengimportan bekalan bawang dari negara seperti Pakistan, China, Belanda dan Thailand,” katanya seperti dilapor Berita Harian hari ini.

Beliau berkata, harga bawang sama seperti harga barangan lain bergantung kepada bekalan dan permintaan.

“Jika bekalan kurang dan permintaan tinggi, maka harga akan naik.

“Inilah yang juga sedang berlaku kepada bawang India dan sedikit sebanyak mempengaruhi keseluruhan bekalan kecuali beberapa jenis bawang seperti bawang Belanda,” katanya.

Serentak itu, Kementerian Perdagangan Dalam Negeri Dan Hal Ehwal Pengguna (KPDNHEP) akan memastikan tiada elemen pencatutan atau tindakan menaikkan harga secara tidak munasabah berlaku dalam pasaran.

Bahaimanapun, dalam isu pengimportan bawang – ia adalah seliaan Kementerian Pertanian dan Industri Makanan (MAFI).

Namun, pasukan penguat kuasa KPDNHEP akan terus melakukan pemeriksaan dan pemantauan berhubung perkara berkenaan di semua peringkat termasuk pembekal, pemborong dan peruncit.

“Pihak kementerian juga tidak akan teragak-agak untuk mengambil tindakan jika terbukti ada kes dan akan melaksanakan harga kawalan yang dalam bidang kuasa kementerian.

“Ia seperti termaktub dalam Perintah Kawalan Harga dan Antipencatutan (Penentuan Harga Maksimum) (No. 2) (Pindaan) 2020 jika keadaan mendesak dan memerlukan,” katanya.


Kekurangan bekalan tepung gandum dalam negara tiada kaitan larangan eksport India

KUALA LUMPUR, 16 Syawal 1443H, Selasa – Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi berkata, kekurangan bekalan tepung gandum di pasaran tiada kaitan besar dengan tindakan India melarang eksport barangan itu ke luar negara.

Beliau berkata, Malaysia hanya bergantung terhadap peratusan kecil import gandum dari India, sekali gus tidak memberi kesan signifikan kepada bekalan.

“Negara bergantung 85 peratus gandum dari Australia, manakala 15 peratus lagi dari Amerika Syarikat (AS), Ukraine dan India. Jadi larangan dari India tidak beri kesan secara jilid,” katanya seperti dilapor akhbar tempatan.

Sebaliknya, beliau berkata, permintaan tinggi terhadap sesuatu jenama tepung gandum dipercayai antara punca berlakunya kekurangan bekalan itu di pasaran.

“Ia mungkin ada beberapa sebabnya (kekurangan bekalan di pasaran), antaranya kerana permintaan terhadap suatu jenama itu sangat popular hingga ramai ingin membeli jenama tertentu.

“Ia menjadikan bekalan itu cepat habis… bukan kerana India sahaja, namun di seluruh dunia memang ada kesan rantaian bekalan,” katanya.

Pada masa sama, Alexander berkata, buat masa ini pihaknya tidak menerima aduan atau mengesan secara serius kekurangan tepung gandum di pasaran.

Katanya, sehingga kini maklumat mengenai kekurangan bekalan tepung diperoleh melalui media sebelum siasatan dilakukan di Melaka.

“Namun ia hanya membabitkan kes terpencil dan setakat ini bukan menyeluruh, namun kita tetap mengambil serius selain menyiasat sebarang maklumat.

“Setakat ini kekurangan adalah tidak kritikal, namun kita sentiasa pantau bekalannya supaya tidak terganggu,” katanya.

Dalam pada itu, beliau berkata, jika berlaku peningkatan harga tepung gandum di pasaran, ia bukanlah daripada bekalan yang bersubsidi.

Katanya, penggunaan tepung gandum bersubsidi adalah sebanyak 100,000 tan metrik di negara ini setahun dan 192,959 tan metrik pula tidak bersubsidi.

“Kita juga akan melancarkan suatu inisiatif bagi memudahkan pengguna mengenal pasti barangan bersubsidi atau sebaliknya, supaya peniaga tidak menaikkan harga barangan bersubsidi sewenang-wenangnya,” katanya.


FB Muafakat Nasional diceroboh

BANGI,1 Muharram 1445H, Rabu – Semua perkongsian melalui platform media sosial Muafakat Nasional bermula 18 Julai adalah tindakan pihak luar berikutan media rasmi pertubuhan bukan kerajaan (NGO) itu telah diceroboh.

Presidennya, Tan Sri Annuar Musa berkata, pihaknya menyedari platform berkenaan diceroboh dan akan mengambil tindakan berlandaskan peruntukan perundangan sedia ada.

“Adalah dimaklumkan bahawa Facebook rasmi Muafakat Nasional telah diceroboh oleh pihak yang tidak bertanggungjawab.

“Muafakat Nasional akan mengambil tindakan berlandaskan peruntukan perundangan sedia ada.

“Kita berharap pihak berkuasa bersedia membantu mengambil tindakan sewajarnya,” katanya dalam kenyataan, hari ini.

MN yang ditubuhkan pada Disember 2022 dikendalikan oleh Annuar selepas beliau dipecat dari parti Pertubuhan Kebangsaan Melayu Bersatu (UMNO) dan gabungan parti Barisan Nasional (BN).

MN diaktifkan sebagai platform untuk menggerakkan agenda perpaduan dan pembinaan negara.

Pertubuhan itu juga diwujudkan untuk meneruskan usaha memupuk nilai-nilai murni ke arah penyatuan yang sejati.

MN berpegang teguh kepada lima matlamat yang telah digariskan antaranya menjunjung keluhuran Perlembagaan Persekutuan yang menjamin pembentukan negara.


Melaka harap kementerian pertimbang bina replika Kapal Mendam Berahi

MELAKA, 30 Zulkaedah 1444H, Isnin – Kerajaan Melaka berharap Kementerian Perpaduan Negara mempertimbangkan untuk membina dan menempatkan replika Kapal Mendam Berahi di negeri itu menjelang Tahun Melawat Melaka 2024 (TMM 2024).

Timbalan Exco Pelancongan, Warisan, Seni dan Budaya negeri, Datuk Zaidi Attan berkata, kapal berkenaan yang dipercayai wujud pada zaman Kesultanan Melayu Melaka merupakan tinggalan sejarah yang perlu diwarisi kepada generasi muda sekali gus boleh dijadikan satu daripada produk pelancongan di negeri itu.

“Seperti yang disebutkan oleh Yang Dipertua Negeri Melaka Tun Mohd Ali Rustam dalam ucapan ketika lafaz perasmian tadi, beliau berharap satu replika Kapal Mendam Berahi dapat dibina di Klebang pada tahun hadapan.

“Kapal Mendam Berahi menunjukkan kehebatan dan kegemilangan bukan sahaja Kesultanan Melayu Melaka tetapi juga masyarakat Melayu pada zaman dahulu yang berupaya membina kapal gergasi yang amat digeruni pihak lawan,” katanya kepada pemberita selepas Majlis Perasmian Seminar ‘Kapal Mendam Berahi: Realiti atau Mitos?’ oleh Mohd Ali di sini hari ini.

Turut hadir Ketua Setiausaha Kementerian Perpaduan Negara Datuk Noridah Abdul Rahim.

Beliau berkata, selain itu, Kapal Diraja (KD) Hang Tuah milik Tentera Diraja Laut Malaysia (TLDM) yang kini dijadikan muzium di Lumut, Perak dijangka turut dibawa ke Melaka sempena TMM 2024 dan akan ditempatkan di Klebang.

Dalam perkembangan lain, Zaidi berkata, Perbadanan Muzium Melaka (Perzim) sedang merangka dan meneliti penggunaan pas masuk yang membolehkan pelancong melawat ke semua muzium di bawah kendalian Perzim pada satu bayaran yang ditetapkan.

“Inisiatif ini untuk menggalakkan pelancong melawat ke lebih 20 muzium di bawah Perzim yang mempunyai pelbagai daya tarikan dan tinggalan sejarah yang boleh dihayati dan melihat secara dekat aset atau warisan berkenaan,” katanya. – Bernama


Rakyat muak, tak yakin dengan senario politik negara

Oleh Fazleen Safina

BANGI, 26 Syaaban 1442H, Khamis – Jika melihat kepada situasi semasa, tidak dapat disangkal lagi bahawa rakyat semakin jelik dengan suasana politik negara.

Keadaan ini berkemungkinan besar menjadi faktor UMNO mengekalkan sokongan kepada kerajaan Perikatan Nasional (PN) sehingga Pilihan Raya Umum ke-15 (PRU15).

Penganalisis politik, Dr Syed Agil Syed Alsagoff berkata, sokongan itu juga mengambil kira jumlah pembabitan ahli UMNO menerusi jawatan dalam Kabinet dan syarikat berkaitan kerajaan (GLC) yang diterajui PN.

“UMNO tidak mahu mengkhianati harapan rakyat yang mahu melihat negara dalam suasana aman apatah lagi mereka terbelenggu dengan pandemik COVID-19 yang terus meningkat,” katanya seperti dihubungi Ismaweb.net, hari ini.

Jika diperhatikan, Dr Syed Agil berkata, kewibawaan dan pengaruh UMNO banyak bergantung kepada hala tuju kepimpinan parti terbesar di negara ini.

Bagaimanapun, beliau berkata, kepimpinan UMNO haruslah berdasarkan kesepakatan semua pemimpin untuk membangun, selain menarik rakyat untuk mengembalikan kepercayaan mereka terhadap parti itu.

Katanya, ia bermaksud parti itu perlu ada perancangan hala tuju yang lebih komprehensif, mengikut rentak suasana politik di negara ini dengan menyasarkan rakyat daripada pelbagai golongan.

“UMNO juga perlu mensantuni budaya dan pemikiran semua golongan masyarakat dengan strategi politiking yang sederhana, tidak ekstrem dan yang lebih penting ialah menyingkirkan persepsi masyarakat terhadap kepimpinan UMNO yang bermasalah sebelum ini,” katanya.

Tambahnya, UMNO itu masih memberi harapan terhadap jalinan kerjasamanya bersama PAS menerusi Muafakat Nasional.

Namun, katanya, UMNO dalam dilema disebabkan PAS secara optimisnya menjalin hubungan dengan PN.

“Apatah lagi UMNO tidak mahu bekerjasama dengan Parti Pribumi Bersatu Malaysia (Bersatu) pada PRU15 akan datang.

“Gesaan dan desakan UMNO untuk memaksa kerajaan PN membubarkan Parlimen dan melaksanakan PRU15 juga sangat bergantung kepada kedudukan tahap ekokesihatan pandemik COVID-19 dan sokongan rakyat yang masih muak dan kurang berkeyakinan terhadap senario politik negara sekarang,” katanya.


Aminuddin janji buka agensi pekerjaan di Temerloh 20 November jika menang

Oleh Ainul Illia Meor Suzurudin

TEMERLOH, 23 Rabiulakhir 1444H, Jumaat – Nasib penduduk di Temerloh tidak berubah sejak 65 tahun negara ini merdeka, malah rakyat yang miskin keadaannya semakin teruk.

Sementara belia di sini juga semakin tiada pekerjaan, demikian luah calon Pejuang Parlimen Temerloh, Haji Aminuddin Yahaya, kesal melihat tiada kemajuan signifikan di daerah itu ketika berada di bawah pemerintahan sebelum ini.

Beliau berkata, jika Pejuang diberi mandat untuk memimpin Temerloh pada 19 November ini, maka keesokannya harinya (20 November) agensi pekerjaan akan segera dibuka di kawasan itu.

“Saya dah jumpa berapa ramai orang muda di Temerloh ini mengeluh. Tiada pekerjaan ekonomi sempit, yang ada buat Grab, Food Panda. Itu bukan benda yang boleh kekal.

“Tetapi insya-Allah kalau diberi mandat, 20 haribulan juga kita akan buat agensi pekerjaan di Temerloh ni.

“Dan saya minta semua belia di sini datang daftar dengan kami dan kami akan bantu dapatkan pekerjaan. Benda bukan susah,” katanya dalam Ceramah Kelompok Gerakan Tanah Air Temerloh di kawasan gerai makanan Temerloh Jaya, malam tadi.

Aminuddin berkata, tawaran berkenaan dibuat demi memastikan masa depan cerah buat anak tempatan yang sudah menimba ilmu di Institut Pengajian Tinggi (IPT) selama bertahun-tahun.

Beliau berkata, sebelum ini ada bancian dibuat ke atas 500,000 pelajar yang mana 70 peratus daripada mereka sudah tidak mahu sambung belajar ke IPT.

“Kerana bagi mereka, belajar teruk-teruk keluar tiada kerja. Yang ada pun hanya diberi kontrak sahaja. Adakah sebab kerajaan tiada duit? Bukan tiada duit.

“Hasil kita banyak, kita ada gas, kita ada minyak, ada sumber asli. Tapi di mana duit ni? Kita dengar dalam Parlimen sendiri bagaimana telah dibongkar pemimpin kita ada berjuta-juta bahkan ada berbilion ringgit.

“Kalau kita kumpulkan duit ini yang semua telah diambil dan dicuri daripada kita saya yakin kita boleh wujudkan lebih banyak industri, hospital, sekolah, dan malah jalan boleh dibaiki dan wujudkan ratusan ribu pekerjaan,” katanya.


Petisyen tolak cadangan TH bawah seliaan BNM kumpul lebih 13,500 tandatangan

BANGI, 12 Zulhijjah 1442H, Khamis – Setakat jam 5 petang tadi, petisyen atas talian ‘Menolak cadangan meletakkan Lembaga Tabung Haji di bawah seliaan Bank Negara Malaysia’ berjaya mengumpul 13,564 tandatangan.

Petisyen yang dilancarkan Pertubuhan-Pertubuhan Pembela Islam (PEMBELA) itu bertujuan mendesak kerajaan menolak cadangan menyerahkan seliaan TH kepada BNM bagi menjaga kepentingan umat Islam dan orang Melayu di Malaysia.

Menerusi satu kenyataan, Pengerusi PEMBELA, Haji Aminuddin Yahaya berkata, dana TH bukanlah dana kerajaan, malah agensi itu adalah benteng umat Islam dan tidak bermatlamat seperti institusi perbankan.

Melalui petisyen yang dilancarkan juga, PEMBELA menimbulkan beberapa persoalan yang menuntut penjelasan iaitu:

(i) Tidak ada penjelasan terhadap frasa-frasa dari Akta Tabung Haji 1995 yang akan dipinda seperti yang dinyatakan dalam kenyataan Kementerian Kewangan. Ini membimbangkan rakyat kerana adakah nanti pindaan ini akan menjejaskan kepentingan lebih 9 juta pendeposit itu?;

(ii) TH adalah sebuah institusi yang ditubuhkan untuk bukan sahaja sebagai tempat orang Melayu menyimpan wang mereka tetapi juga satu institusi yang membina kekuatan ekonomi orang Melayu. Dengan meletakkan TH di bawah BNM, adakah fungsi ini dapat dimainkan atau apakah ianya akan dikekang disebabkan oleh peraturan yang ada di bawah Akta Perkhidmatan Kewangan Islam 2013?;

(iii) Umum mengetahui bahawa kakitangan BNM tidak semuanya orang Islam. Adakah akhirnya sebuah institusi Islam akan diurus tadbir oleh orang bukan Islam? Apakah kepentingan umat Islam dapat difahami dan dijamin jika ianya ditadbir oleh orang bukan Islam?;

(iv) Status TH adalah lebih besar dari hanya sebagai sebuah institusi kewangan seperti yang dijelaskan dalam perkara (ii) di atas. Apakah dengan menyenaraikan TH sebagai ‘sebuah institusi kewangan Islam yang ditetapkan’ akan merendahkan statusnya menjadi seperti sekadar sebuah bank? Walhal, TH sudahpun memiliki Bank Islam sebagai sebuah syarikat subsidiari?;

(v) Dengan menukarkan penyeliaan kepada BNM adakah bermaksud bahawa pengurusan TH sudah tidak lagi mampu untuk mengurustadbir TH secara telus dan berintegriti? Jika benar, kenapa tidak diganti anggota-anggota Lembaga Pengara yang ada dan melantik mereka yang benar-benar layak? Jika campur tangan politik menjadi isu, maka apakah tidak boleh diletakkan syarat di dalam Akta LTH bagi melarang penglibatan orang politik? Ertinya, ada langkah-langkah alternatif yang boleh dilakukan selain dari menyerahkan TH kepada BNM;

(vi) Apakah dengan penyeliaan oleh BNM nanti, TH masih bebas untuk membuat pelaburan di dalam pelbagai sektor seperti hartanah, pertanian, ekuiti dan sebagainya demi memperkukuhkan ekonomi umat Islam dan bangsa Melayu, atau apakah ianya akan disekat oleh BNM kerana pelbagai frasa-frasa yang terkandung di dalam Akta Perkhidmatan Kewangan Islam 2013 itu?

Haji Aminuddin berkata, berdasarkan senario berkenaan, PEMBELA bimbang langkah itu akan memberikan impak negatif kepada nasib pendeposit.

“Oleh itu, PEMBELA mendesak agar kerajaan untuk menolak cadangan menyerahkan seliaan LTH kepada BNM bagi menjaga kepentingan umat Islam dan orang Melayu di Malaysia ini,” katanya.

Sebelum ini, Kementerian Kewangan mengumumkan TH akan dikawal selia oleh BNM.

Kementerian dalam kenyataan berkata, Jemaah Menteri bersetuju dengan penyenaraian TH sebagai institusi kewangan Islam di bawah Seksyen 223 Akta Perkhidmatan Kewangan Islam.


PAS tak akan ulang lagi kerjasama dengan PH: Abdul Hadi

MARANG, 20 Ramadan 1443H, Jumaat – PAS tidak akan sekali lagi mengulangi kerjasama politik dengan Pakatan Harapan (PH), kata Presidennya, Tan Sri Abdul Hadi Awang.

Beliau berkata, kerjasama antara PAS dengan PH sudah lama, dan cukup setakat itu sahaja.

Bagaimanapun, kerjasama dengan parti gabungan dalam Perikatan Nasional (PN) dan UMNO yang pemimpinnya menjadi Perdana Menteri akan diteruskan.

“Kita akan berusaha mengekalkan dan memperkukuhkan kerjasama ini sehingga pilihan raya umum (PRU) akan datang.

“Pendirian PAS adalah kerjasama dengan parti dalam PH tidak akan berulang,” katanya seperti dilapor akhbar tempatan.

Sementara itu, mengulas mengenai PasLeak, Abdul Hadi menegaskan tidak akan melayan isu berkenaan yang disifatkan sebagai surat layang bertujuan memfitnah parti.

Katanya, hanya golongan ‘loyar buruk’ yang berminat untuk melayan surat layang berkenaan.

“Masalahnya siapa yang buat surat itu pun kita tak tahu, jadi tiada guna kita duk layan (melayan) surat layang ni, nanti kita sama-sama melayang,” katanya.

Manakala mengenai laporan polis dibuat Presiden UMNO, Datuk Seri Dr Ahmad Zahid Hamidi, beliau berkata, Ahli Parlimen Bagan Datuk itu berhak membuat laporan polis, tetapi PAS kekal dengan pendirian untuk tidak melayan isu itu.


Editor buku hina Jata Negara larikan diri ke luar negara

KUALA LUMPUR, 25 Zulkaedah 1441H, Jumaat – Editor buku Rebirth: Reformasi, Resistance, And Hope In New Malaysia yang gambar kulit bukunya didakwa menghina Jata Negara dikesan telah melarikan diri ke luar negara.

Pengarah Jabatan Siasatan Jenayah (JSJ) Bukit Aman Datuk Huzir Mohamed berkata lelaki yang merupakan warga tempatan itu didapati telah ke luar negara sejak 21 Januari lalu, hasil semakan terhadap dokumen perjalanannya.

“Dia (editor) telah keluar Malaysia, namun kami tidak dapat memastikan keberadaan suspek serta lokasinya. Pihak JSJ telah menyenaraikannya sebagai Orang yang Dikehendaki dan akan ditangkap selepas dikesan,” katanya kepada Bernama hari ini.

Huzir berkata pihaknya juga akan bekerjasama dengan pihak berkuasa Interpol dan akan mengeluarkan notis merah sekiranya suspek dikesan di mana-mana negara.

Katanya setakat ini polis telah merakam keterangan lapan daripada 28 penulis yang menyumbang artikel untuk buku itu, manakala bakinya sedang dikesan.

“JSJ juga akan meminta bantuan Cawangan Khas sekiranya artikel yang disumbangkan 28 penulis buku itu mempunyai unsur-unsur ancaman keselamatan dan sebagainya,” katanya sambil memaklumkan sebanyak 203 laporan polis diterima berhubung kes itu di seluruh negara.

Siasatan kes itu dilakukan mengikut Seksyen 5 Akta Lambang dan Nama 2016, Seksyen 4(1) Akta Hasutan 1948 dan Seksyen 8(1) Mesin Cetak dan Penerbitan 1984 serta Seksyen 233 Akta Komunikasi dan Multimedia 1998.

Buku Rebirth: Reformasi, Resistance and Hope In New Malaysia yang disunting penulis, Kean Wong itu mempamerkan sebuah logo mirip Jata Negara mendapat perhatian kerana menggunakan gambar yang dikatakan menghina Jata Negara.

Perkara berkenaan menimbulkan pelbagai reaksi selepas ia tersebar dan tular di media sosial menyebabkan pelbagai pihak termasuk pertubuhan bukan kerajaan serta parti politik membuat laporan polis dan menggesa tindakan tegas dikenakan terhadap pihak terbabit. – Bernama


Tuduh Melayu rasis, polis didesak siasat Haridas Kolandavellu

BANGI, 12 Rabiulawal 1442H, Khamis – Pihak berwajib perlu menyiasat serta bertindak terhadap seorang lelaki India yang didakwa memuat naik video berbaur hasutan serta penghinaan terhadap orang Melayu dan agama Islam.

Dikenali sebagai Haridas Kolandavellu, suspek telah memuat naik rakaman bertajuk ‘Cara Menghapus Ego Melayu Yang Rasis’ yang menyentuh isu Perlembagaan Persekutuan; raja-raja Melayu; kesamarataan dan hak istimewa Bumiputera.

Sehubungan itu, Pertubuhan Pembela-Pembela Islam Malaysia (PEMBELA) mendesak, Haridas didakwa di bawah Akta Hasutan 1948, Akta Komunikasi dan Multimedia 1998 atau mana-mana yang difikirkan perlu.

Naib Pengerusi PEMBELA, Ustaz Masrizi Sat menegaskan, kenyataan beliau boleh menimbulkan kekeliruan, gangguan terhadap perpaduan kaum serta memberi ancaman kepada kepentingan Islam, orang Melayu, raja-raja Melayu dan Perlembagaan.

Katanya, sebagai rakyat Malaysia, Haridas sepatutnya menghormati sejarah negara ini seperti mana pernah dituruti nenek moyang beliau pada masa dahulu.

“Negara tidak akan tenteram selagi manusia seperti Haridas ini ada di Malaysia. Wajah sahaja duduk di Malaysia tetapi hati seperti duduk di negara barat

“… Sikap awak ini boleh menimbulkan pergaduhan kaum, melaga-lagakan kami dari Semenanjung dengan Sabah dan Sarawak serta bermacam-macam lagi. Perbuatan yang tidak bertanggungjawab,” katanya selepas membuat laporan di Ibu Pejabat Polis Daerah Kajang, hari ini.

Sementara di Ibu Pejabat Polis Daerah Dang Wangi pula, seorang lagi Naib Pengerusi PEMBELA, Mohd Nor Izzat Mohd Johari menggesa, Kementerian Dalam Negeri (KDN) memandang serius tindakan segelintir pihak yang mengeluarkan kenyataan berbaur hasutan.

Beliau yang mesra dipanggil Cikgu Izzat berkata, tingkah laku biadab yang dipamerkan oleh sesetengah pihak bagaikan sudah menjadi satu trend.

“Ini yang pelik sekarang ini. Saya ada kawan Cina dan India tetapi mereka pun pelik kenapa ada lagi golongan ‘beruk’ ini yang mengeluarkan kenyataan seolah-olah mereka bukan rakyat Malaysia,” katanya.

Beliau juga tidak ragu-ragu untuk mendesak Jabatan Imigresen dan KDN menyemak semula kerakyatan pihak yang mengeluarkan kenyataan berbaur hasutan, sekali gus boleh memecahbelahkan rakyat.


Lockdown: Kerajaan diminta fokus kawal kes, tingkat program vaksinasi

Oleh Siti Hafidah Abd Ghaffar

BANGI, 17 Syawal 1442H, Sabtu – Ikatan Pengamal Perubatan Dan Kesihatan Muslim Malaysia (I-Medik) mengalu-alukan keputusan kerajaan melaksanakan penutupan penuh sektor sosial dan ekonomi ataupun ‘total lockdown’ fasa pertama di seluruh negara bagi tempoh 14 hari bermula 1 Jun ini.

Bagaimanapun kerajaan diingatkan peluang ‘total lockdown’ ini – yang akan dilakukan berfasa – seharusnya diambil untuk fokus kepada kawalan kes dan program vaksinasi COVID-19.

Ahli Jawatankuasa (AJK) I-Medik, Dr Ihsanuddin Abbas berkata, pihak Kementerian Kesihatan (KKM) perlu dibantu untuk mengenal pasti kes positif dan kontak rapat di dalam komuniti bagi pengasingan serta rawatan disamping mempertingkatkan jumlah vaksinasi mengikut fasa yang telah diatur.

Ini kerana, sudah ramai rakyat yang mahu mengambil vaksin dan ingin bekerjasama dengan pihak berkuasa agar program vaksinasi ini berjaya.

“Tumpuan utama kerajaan adalah untuk kembali meratakan lengkuk kes positif secepat mungkin agar sistem kesihatan dapat menguruskan kes baru dengan baik dan seterusnya mengawal kadar kematian disebabkan oleh COVID-19 ini.

“Masih belum terlambat untuk melakukan sesuatu yang mengubah keadaan menjadi lebih baik jika kerjasama kerajaan dan rakyat berlaku dengan baik.

“Ini memerlukan kempen pendidikan dan kesedaran akan kepentingan mengambil vaksin dan menjaga pergerakan kendiri dan mematuhi prosedur operasi standard (SOP),” katanya ketika dihubungi Ismaweb.net hari ini.

Meskipun begitu, Dr Ihsanuddin tidak menafikan bahawa keputusan kerajaan semalam boleh dianggap agak terlewat memandangkan sudah ramai ahli akademik dan pemimpin masyarakat yang mendesak untuk mengadakan PKP penuh lebih awal tatkala kes masih boleh dikawal.

Menurut beliau, keadaan kini semakin terdesak kerana sistem kesihatan sudah tidak mampu menampung peningkatan kes baru di dalam komuniti.

“Katil-katil hospital sudah penuh dan lebih banyak hospital terpaksa ditukarkan sepenuhnya menjadi hospital COVID-19.

“Serentak dengan itu, kakitangan KKM di klinik-klinik kesihatan dan Pejabat Kesihatan Daerah sibuk menguruskan kes-kes baru dalam komuniti untuk saringan dan pemantauan kes positif di rumah.

“Ini yang sepatutnya kita cuba elakkan dari awal lagi dengan kaedah pengawalan dan pencegahan yang berkesan. Ini boleh dilakukan dengan mengkaji punca-punca utama jangkitan di dalam komuniti dan membuat kawalan dan penguatkuasaan yang lebih tegas dan berkesan,” katanya.


Aminuddin seolah ‘lepas tangan’ isu seleweng wang zakat MAINS

Oleh Siti Hafidah Abd Ghaffar

SEREMBAN, 19 Rejab 1444H, Jumaat – Muafakat Nasional (MN) Negeri Sembilan kesal dengan Menteri Besar, Datuk Seri Aminuddin Harun yang dilihat bersikap ‘lepas tangan’ berhubung dakwaan penyelewengan wang zakat membabitkan Majlis Agama Islam Negeri Sembilan (MAINS) Zakat Sdn Bhd.

Pengerusinya, Badrul Hisham Shaharin atau lebih dikenali sebagai Chegu Bard menyifatkan, kenyataan Aminuddin bahawa beliau tidak lagi berada dalam MAINS adalah tidak wajar, memandangkan Ahli Parlimen Port Dickson itu menerima gaji sebagai Pengerusi Jawatankuasa Bertindak Agama Islam.

“Perkara ini dia gagal pantau. MAINS ataupun urusan zakat di Negeri Sembilan adalah di bawah Duli Yang Maha Mulia Yang di-Pertuan Besar Negeri Sembilan.

“Apabila (ada) kelemahan seperti ini, saya nampak ia satu penderhakaan kerana dia gagal menjalankan tanggungjawab angkat sumpah sebagai exco agama di depan baginda,” katanya.

Beliau berkata demikian ketika sidang media di hadapan pejabat Suruhanjaya Pencegahan Rasuah Malaysia (SPRM) Negeri Sembilan, di sini hari ini.

Dalam pada itu, Chegu Bard menegaskan, pihak terlibat perlu memberi penjelasan dan bertanggungjawab berhubung isu ini dan bukannya mendakwa ia fitnah.

“Seluruh Negeri Sembilan rakyat masih susah. Banyak orang Islam khususnya memerlukan bantuan zakat. Tetapi malangnya duit zakat dipermainkan sebegini rupa,” katanya.

Pada masa sama, beliau berkata, pihaknya menanti-nantikan penjelasan daripada Menteri Besar berhubung isu ini.

“Kita sangat menantikan jawapan daripada Menteri Besar. Saya merasakan inilah masalah kerana kita ada Menteri Besar yang paling lemah dalam sejarah Negeri Sembilan,” katanya.

Sebelum ini, SPRM Negeri Sembilan mengesahkan tiada sebarang unsur kesalahan jenayah rasuah didapati pihaknya berhubung dakwaan penyelewengan wang zakat melibatkan MAINS Zakat Sdn Bhd.

Pengarah SPRM Negeri Sembilan, Awgkok Ahmad Taufik Putra Awg Ismail berkata, pihaknya telah membuka kertas siasatan berhubung dakwaan tersebut pada 2019.

Menurutnya, siasatan terhadap isu itu juga telah selesai dijalankan pada tahun sama dan berharap mana-mana pihak menghentikan sebarang spekulasi serta menyebarkan berita-berita palsu berhubung perkara berkenaan sebagaimana disiarkan dalam sebuah akaun Telegram baru-baru ini.


Zahid kata Malaysia perlu naratif ekonomi baharu

BANGI, 13 Syawal 1443H, Sabtu – Malaysia memerlukan naratif ekonomi baharu berpaksikan transformasi realistik institusi utama negara, termasuk syarikat berkaitan kerajaan (GLC) dan kementerian berkaitan ekonomi.

Transformasi itu mesti bertujuan memupuk semula kepercayaan dan mentransformasi struktur ekonomi Malaysia agar tidak ditinggalkan negara seperti Indonesia serta Vietnam dalam dekad akan datang.

Presiden UMNO, Datuk Seri Ahmad Zahid Hamidi berkata, pembuat dasar harus sedar bahawa apabila berlalunya setiap dekad, negara harus mempunyai naratif ekonomi baharu yang sesuai dengan konteks dan cabaran dekad itu.

“Bagi menyokong usaha ini, kerajaan harus beransur-ansur mengutamakan lantikan berdasarkan kelayakan dan keupayaan ke dalam GLC dan beberapa kementerian berkaitan ekonomi.

“Transformasi politik dan institusinya pula harus sentiasa ditingkatkan agar kepercayaan rakyat kepada ahli-ahli politik dan demokrasi sentiasa utuh,” katanya menerusi kenyataan di Facebook beliau hari ini.

Dalam pada itu, Ahmad Zahid berkata, Debat Perdana antara Presiden PKR, Datuk Seri Anwar Ibrahim dengan bekas Perdana Menteri, Datuk Seri Najib Razak kelmarin, menyingkap kembali nostalgia keberkesanan naratif ekonomi Malaysia di bawah pentadbiran Barisan Nasional (BN).

Ahli Parlimen Bagan Datuk itu mendakwa, apabila Pakatan Harapan (PH) merampas tampuk kekuasaan negara, naratif ekonomi berfokus kepada usaha melempiaskan dendam tertentu kepada pemimpin UMNO.

“Sejak itu, negara kehilangan ‘the overarching narrative’ dalam pembangunan ekonominya. Konsultan antarabangsa pula dibayar dengan harga yang keterlaluan untuk menghasilkan dasar yang jauh daripada realiti kehidupan rakyat.

“Akhirnya, usaha murni kerajaan BN untuk mengupayakan ekonomi rakyat Malaysia terbantut dan disisihkan.

“Negara kembali lesu dan hilang seri untuk menarik serta merebut peluang pada era globalisasi,” dakwanya.


Ukraine, Russia dijangka adakan rundingan pusingan ketiga pada Isnin

KYIV, 3 Syaaban 1443H, Ahad – Ukraine dan Rusia dijangka mengadakan rundingan damai pusingan ketiga pada Isnin, menurut delegasi Ukraine, David Arahamia menerusi hantaran di Facebook pada Sabtu lapor Xinhua.

Terdahulu pada Jumaat, penasihat Presiden Ukraine, Mykhailo Podolyak dilaporkan berkata, rundingan pusingan ketiga antara Ukraine dan Russia akan berlangsung pada Sabtu atau Ahad, memetik media tempatan.

Presiden Russia, Vladimir Putin berkata, dalam perbualan telefon dengan Canselor Jerman Olaf Scholz pada Jumaat, Russia terbuka untuk berdialog dengan Ukraine.

Beliau berharap Kyiv akan mengambil ‘pendirian yang munasabah dan konstruktif’ semasa rundingan pusingan ketiga itu.

Ukraine dan Russia sebelum ini sudah mengadakan dua kali rundingan iaitu pada 28 Februari dan 3 Mac. – Bernama


Dakwaan PRN Kedah hanya gimik semata-mata

BANGI 6 Rejab 1443H, Selasa – Desas-desus kononnya Pilihan Raya Negeri (PRN) Kedah bakal diadakan selepas timbul dakwaan berlaku penarikan sokongan beberapa Ahli Dewan Undnagan Negeri (ADUN) terhadap kerajaan pimpinan Datuk Seri Muhammad Sanusi Md Nor, dilihat sebagai gimik dan rekaan semata-mata.

Sebaliknya, Speaker Dewan Undangan Negeri (DUN) Negeri Kedah, Datuk Juhari Bulat berkata, kerajaan negeri masih dalam keadaan aman dan stabil sehingga hari ini.

Malah, beliau menyifatkan, tiada sebab untuk mengadakan PRN di negeri itu.

“Semua pihak perlu bersama-sama membangunkan negeri ini terutamanya selepas Kedah menjadi negeri yang menerima pelaburan tertinggi di Malaysia pada tahun lalu.

“Setakat ini, DUN Kedah stabil. Tidak ada dakwaan PRN akan berlaku di Kedah. Itu semua gimik. Semuanya baik di Kedah, tidak ada apa-apa,” katanya seperti dipetik portal tempatan, hari ini.

Juhari yang juga ADUN Ayer Hangat berkata demikian selepas diminta mengulas khabar angin mengenai PRN Kedah bakal diadakan selepas selesai PRN di Johor.

Pada 30 Januari lalu, Sanusi menafikan kerajaan negeri pimpinannya kini goyah susulan dakwaan dua ADUN daripada UMNO akan menarik sokongan.

Terdahulu, tular di media sosial mengenai tangkap layar yang mendakwa dua ADUN UMNO dan dua ADUN Bebas di Kedah akan menarik sokongan terhadap kerajaan negeri sekali gus menyebabkan berlaku PRN.

Bagaimanapun, berdasarkan semakan yang dibuat di akaun media sosial Facebook terbabit, tidak menemui status tersebut yang dipercayai telah dipadamkan.

Kerajaan Negeri Kedah pimpinan Sanusi ketika ini memiliki 23 kerusi DUN dengan PAS mempunyai kerusi tertinggi iaitu 15 kerusi diikuti Bersatu (enam) dan BN (dua).

Pakatan Harapan (PH) pula memiliki 11 kerusi iaitu PKR (lima), Parti Amanah Negara (empat) dan DAP (dua), sementara dua lagi kerusi dimiliki Parti Pejuang Tanah Air.

Sementara itu, ADUN Bandar Baharu, Datuk Nor Sabrina Mohd Noor yang dikaitkan dengan tular terbabit menafikan dan menyatakan masih menyokong kerajaan negeri.


Calon patut faham elemen rasuah dalam kempen PRU15

BANGI, 25 Rabiulawal 1444H, Sabtu – Calon dalam semua parti politik digesa untuk memahami kesalahan-kesalahan berkaitan aktiviti kempen pilihan raya, khususnya yang berunsur rasuah.

Presiden Pemerhati Rasuah Malaysia (MCW), Jais Abdul Karim berkata, elemen salah guna kuasa yang digariskan dalam Akta Kesalahan Pilihan Raya 1954 (AKPR 1954) dan Akta Suruhanjaya Pencegah Rasuah Malaysia 2009 (Akta SPRM 2009) juga perlu difahami setiap bakal calon.

“Peruntukan yang diperlukan sudah wujud dalam undang-undang sedia ada bagi membolehkan SPRM, Polis Diraja Malaysia (PDRM) dan Suruhanjaya Pilihan Raya (SPR) mengambil tindakan tegas terhadap amalan rasuah dan salah guna kuasa menjelang Pilihan Raya Umum ke-15 (PRU15) 19 November depan.

“AKPR 1954 menyatakan dengan jelas semua bentuk kesalahan rasuah dan salah guna kuasa iaitu Seksyen 8 (penjamuan), Seksyen 9 (pengaruh tidak wajar), Seksyen 10 (rasuah) semasa atau selepas tempoh pilihan raya,” katanya dalam kenyataan, hari ini.

Beliau menegaskan, akta itu memperuntukkan hukuman yang berat termasuk boleh dipenjara sehingga hilang kelayakan sebagai wakil rakyat dan hak mengundi.

Katanya, hukuman berkenaan jika dikuatkuasakan akan menakutkan bakal-bakal calon pilihan raya, bahkan boleh menjejaskan masa depan ahli politik yang terbabit dalam kesalahan tersebut.


KJ ada magnet tarik anak muda? Tubuhlah parti baharu, sinis Puad

BANGI, 15 Rejab 1444H, Isnin — Datuk Dr Mohd Puad Zarkashi mencabar Khairy Jamaluddin menubuhkan parti baharu kononnya bagi membuktikan bekas Ketua Pemuda UMNO itu mempunyai ‘magnet’ menarik anak muda.

“Apa salahnya KJ tubuh parti baru kita tengok apakah anak muda akan berduyun masuk ikut magnet KJ.

“Kalau KJ kurang berani macam Syed Sadiq yang tubuh parti baru, KJ boleh join Bersatu atau PAS.

“KJ boleh buktikan magnet dia ok. Jangan pula jadi penumpang kepada parti itu,” sindir Ahli Majlis Kerja Tertinggi (MKT) UMNO itu.

Puad berkata demikian susulan kenyataan Naib Presiden UMNO, Datuk Seri Ismail Sabri Yaakob bahawa pemecatan Khairy dan penggantungan bekas Ketua Penerangan UMNO, Shahril Hamdan, ibarat menghapuskan ‘magnet’ menarik sokongan orang muda terhadap parti.

“Ismail Sabri kata KJ ada magnet. UMNO rugi kerana buang magnet untuk tarik orang muda. Masa KJ jadi Ketua Pemuda ramaikah anak muda ditarik oleh magnet KJ untuk sokong UMNO?

“Mungkin anak muda sokong KJ, tetapi bukan pada UMNO. Apa salahnya KJ tubuh parti baru. Kita tengok apakah anak muda akan berduyun masuk ikut magnet KJ,” sinis Puad.

Terdahulu, Khairy dipecat kerana melanggar disiplin parti mengikut perlembagaan UMNO akibat kesalahan ketika Pilihan Raya Umum Ke-15 (PRU15), manakala Shahril pula digantung keahliannya selama enam tahun.

Turut terlibat Datuk Seri Hishammuddin Tun Hussein, Datuk Maulizan Bujang, Datuk Seri Mohd Salim Sharif yang digantung keahlian.


Pertingkat ‘mass testing’ elak risiko kematian COVID-19 terburuk

BANGI, 19 Syawal 1442H, Isnin – Malaysia mesti mempertingkatkan ‘mass testing’ pada skala radikal sebagai salah satu pendekatan terpenting bagi mengelakkan risiko kematian terburuk akibat COVID-19.

Timbalan Presiden UMNO, Datuk Seri Mohamad Hasan berkata, selain program vaksinasi, kerajaan perlu mempertimbangkan juga pelaksanaan ujian yang luas untuk mengelakkan ramalan 420 kematian direkodkan sehari menjelang 1 September menjadi kenyataan.

Justeru, beliau mencadangkan supaya kerajaan mengambil langkah awal dengan menurunkan segera harga untuk ujian Real-Time Reverse Transcription-Polymerase Chain Reaction (RT-PCR) dan Rapid Testing Kit-Antigen (RTK-Ag).

“Harga saringan yang terlalu tinggi membantutkan pengawalan wabak ini. Janganlah ada pihak yang mengaut keuntungan dari musibah yang tragis ini.

“Pembatasan harga ujian ini akan menjadikan saringan mudah, murah dan sesuai kemampuan,” katanya dalam kenyataan, hari ini.

Mohamad berkata, langkah itu adalah antara kaedah paling mudah untuk mengesan kes positif dan mengawal penularan.

Melalui saringan itu, beliau berkata, ia menggalakkan lebih banyak pengasingan kendiri di rumah dan mendapatkan rawatan awal jika perlu.

“Di kebanyakan negara Barat, kit ujian saringan disediakan dengan banyak dan murah serta boleh dilakukan secara kendiri.

“Malah, dengan kemajuan teknologi, ketepatan ujian RTK Ag telah meningkat dengan sangat baik,” katanya.

Beliau berkata, kerajaan boleh menggembleng kepakaran pemain perniagaan terbaik Malaysia untuk menghasilkan RTK Ag kit pada harga paling murah bagi keperluan umum.

Katanya, Malaysia mesti menjadikan kaedah ujian sebagai suatu kebiasaan baharu sebagaimana di Jerman, di mana kebanyakan keluarga melaksanakan secara kendiri sebanyak dua kali seminggu.

“Malah, dengan ‘testing’ menjadi kebiasaan, sekolah dan universiti boleh secara perlahan dibuka. Semua pelajar boleh melakukan testing kendiri setiap Ahad atau Isnin sebelum memulakan persekolahan.

“Pandemik adalah peperangan yang mesti dimenangi semua. Mengabaikan testing tidak akan membantu mengurangkan kebolehjangkitan,” katanya.


Al-Sultan Abdullah zahir ucapan tahniah kepada Cikgu Sam

KUALA LUMPUR, 12 Rabiulawal 1442H, Khamis – Kejayaan guru bahasa Inggeris Samuel Isaiah dari Sekolah Kebangsaan Runchang, Muadzam Shah, Pahang yang dipilih sebagai 10 finalis Anugerah Hadiah Guru Global 2020 mendapat perhatian Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Seri Paduka menzahirkan ucapan tahniah serta sukacita dan bangga atas dedikasi serta usaha murni guru muda dari Kuantan, Pahang itu dalam mendidik murid-murid sehingga terpilih sebagai calon untuk menerima anugerah itu, sekali gus mengharumkan nama negara di persada antarabangsa.

Datuk Pengelola Bijaya Diraja Datuk Ahmad Fadil Shamsuddin berkata, Al-Sultan Abdullah turut menzahirkan harapan semoga pencapaian hebat dan komitmen Samuel, menjadi sumber inspirasi dan contoh kepada seluruh rakyat Malaysia, khususnya para guru untuk memberi yang terbaik dan berusaha mencapai kejayaan dalam bidang masing-masing di dalam negara mahupun di persada dunia.

“Seri Paduka Baginda turut mengucapkan selamat maju jaya kepada beliau dan mendoakan semoga beliau memenangi anugerah tersebut serta dilimpahi kejayaan cemerlang berterusan dalam bidang pendidikan,” katanya menerusi kenyataan Istana Negara hari ini.

Menurut kenyataan penganjur Yayasan Varkey di London, Samuel yang lebih mesra dipanggil Cikgu Sam dipilih daripada 12,000 pencalonan daripada lebih 140 negara.

Anugerah yang menawarkan hadiah US$1 juta (RM4.16 juta) itu merupakan program pengiktirafan guru dianjurkan dengan kerjasama Pertubuhan Pendidikan, Sains dan Kebudayaan Bangsa-Bangsa Bersatu (UNESCO).

Samuel telah memperkenalkan pelbagai inovasi bagi memberi inspirasi kepada muridnya yang terdiri daripada Orang Asli, untuk menyimpan impian besar serta berusaha menghubungkan mereka ke dunia luar.

Antara program diperkenalkan Samuel ialah projek pertukaran e-mel dikenali sebagai ‘Asli E-Pal’, dan murid-murid boleh berkomunikasi dalam bahasa Inggeris dengan sukarelawan yang lebih dewasa dari dalam dan luar negara.

Samuel juga memperkenalkan program ‘Speak Up With Poetry’ (Bersuara dengan Puisi) iaitu projek kerjasama beliau dengan penyair amatur yang menulis puisi berkaitan kebudayaan Orang Asli dan kemudiannya murid-murid boleh menonton program itu dalam bentuk video untuk pembelajaran bahasa Inggeris.

Sejak pengenalan pelbagai program oleh guru berkenaan, purata kadar lulusan mata murid bahasa Inggeris di sekolah tersebut meningkat dari 30 peratus pada 2012 kepada 80 hingga 85 peratus pada 2015-2018.

Samuel dinobatkan sebagai penerima anugerah Guru Adiwira 2019. -Bernama


Dong Zong jangan rakus tuntut UEC

BANGI, 3 Jamadilawal 1444H, Isnin – Dong Zong diingatkan tidak terlalu rakus menuntut perkara yang sia-sia sehingga menyebabkan sistem pendidikan negara terganggu.

Ini kerana gesaan supaya kerajaan mengiktiraf Sijil Peperiksaan Bersepadu (UEC) dan peruntukan kekal kepada sekolah aliran persendirian boleh menimbulkan satu keadaan yang mengancam keharmonian.

Terutamanya mengakibatkan jurang semakin besar kepada pelbagai kaum yang disebabkan perbezaan silibus dan bahasa di Malaysia.

Justeru, Ketua Wira Pertubuhan Pribumi Perkasa Malaysia (Perkasa), Muhamad Syafiq Ibrahim berpendapat, adalah lebih wajib jika sistem pendidikan disatukan dengan satu aliran sahaja.

Beliau yakin sekiranya ia dilaksanakan, perpaduan kaum di Malaysia ini akan lebih baik dan terjamin bagi generasi mendatang.

“Negara perlu mengamalkan hanya sistem ‘satu aliran pendidikan kebangsaan’ sahaja yang baik bagi mengutamakan pengkhususan untuk menyatukan semua bangsa dan dapat diseragam serta disepadukan dengan baik.

“Tidak lupa juga sentiasa mendaulatkan Bahasa Melayu untuk melaksanakan usaha memartabatkan bahasa kebangsaan dan bahasa pengantar utama bagi semua masyarakat di Malaysia,” katanya dalam satu kenyataan.

Dalam pada itu, beliau mengingatkan golongan ahli politik yang bersembunyi di sebalik isu pengiktirafan UEC, supaya tidak mengamalkan cara berpolitik sempit yang bersifat untuk kepentingan peribadi tanpa mengambil kira dan memikirkan mengenai tanah air dan kesannya kepada generasi akan datang.

“Jangan kerana orang politik, Dasar Pendidikan Negara menjadi mundur,” katanya.

Syafiq juga mendesak dan mengingatkan kepada Menteri Pendidikan yang bakal dilantik supaya tidak sesekali melayan gesaan pelaksanaan UEC.

Menurutnya, jelas dan nyata pengiktirafan UEC tidak wajar dan sangat bercanggah dengan aspirasi Dasar Pendidikan Negara dan Dasar Kebudayaan kebangsaan selain dianggap satu langkah ke belakang.

“Menteri Pendidikan juga harus mengkaji semula dan mengambil kira Perlembagaan dan undang-undang serta kepentingan kedaulatan negara dalam membuat keputusan atau melayan berkaitan pengiktirafan ini.

“Satu agenda utama, Menteri Pendidikan harus sentiasa memperkasa dan fokus menambah baik sistem institusi pendidikan negara yang sedia ada,” katanya.

Terdahulu, Dong Zong dilaporkan menggesa kerajaan baharu mengiktiraf UEC dan memberi peruntukkan secara kekal.

Menurut laporan Sin Chew Daily, mesyuarat bersama Dong Zong kali ke-93 sebulat suara meluluskan dan menerima 11 cadangan termasuk menggesa kepimpinan Pengerusi Pakatan Harapan (PH) mengiktiraf sijil UEC dan menginstitusikan peruntukan Sekolah Menengah Cina Persendirian secepat mungkin.


1,088,711 layak mengundi Sabtu ini

KOTA KINABALU, 6 Safar 1442H, Khamis – Seramai 1,088,711 daripada 1,103,646 pengundi biasa layak mengundi pada Pilihan Raya Negeri (PRN) Sabah, Sabtu ini, manakala 14,935 orang telah mengundi secara pos, kata Setiausaha Suruhanjaya Pilihan Raya (SPR), Ikmalrudin Isyak.

Ikmalrudin, dalam kenyataan hari ini memaklumkan, bagi pengundi yang telah menerima kad pengundi atau yang telah mengetahui maklumat pengundian, mereka boleh terus ke saluran mengundi dan tidak perlu membuat semakan di barung semakan SPR.

Beliau berkata, SPR juga meletakkan maklumat ‘masa keluar mengundi yang digalakkan’ pada kad pengundi. Bagaimanapun, jika pengundi tidak dapat hadir pada masa berkenaan, mereka boleh keluar mengundi mengikut masa yang ditetapkan dari jam 7.30 pagi hingga 5 petang.

“Bagi pengundi yang tidak menerima kad pengundi kerana berkemungkinan berpindah atau belum mengetahui pengundian, mereka disarankan agar membuat semakan lebih awal sebelum hari mengundi,” katanya.

Ikmalrudin berkata, pengundi diingatkan supaya membawa kad pengenalan dan kad pengundi atau catatan maklumat pengundian serta menunjukkan kepada kerani pengundian di saluran bagi memudahkan untuk membuat semakan.

Sehubungan itu, SPR menyeru semua pengundi supaya keluar menunaikan tanggungjawab mereka sebagai pengundi hari berkenaan..

PRN Sabah diadakan susulan pembubaran Dewan Undangan Negeri (DUN) pada 30 Julai lalu.

Ia menyaksikan 447 calon termasuk 56 calon Bebas bertanding bagi merebut 73 kerusi DUN termasuk 13 kerusi baharu. – Bernama


Raja Salman ucap selamat menyambut Hari Kemerdekaan ke-64 kepada Agong

RIYADH, 21 Muharram 1443H, Isnin – Penjaga Dua Masjid Suci Raja Salman bin Abdulaziz Al Saud mengucapkan tahniah kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, sempena Hari Kebangsaan ke-64.

Menurut Agensi Berita Arab Saudi (SPA), Raja Salman berharap Seri Paduka sentiasa beroleh kesihatan yang baik dan kebahagiaan, dan semoga kerajaan serta rakyat Malaysia terus maju, makmur dan sejahtera.

Bertemakan ‘Malaysia Prihatin’, sambutan itu akan diadakan di Dataran Pahlawan Negara di Putrajaya, esok.

Sambutan berskala kecil itu, akan dipantau secara berterusan bagi memastikan tahap keselamatan, jumlah peserta dan tetamu dihadkan tanpa kehadiran orang awam, selaras dengan nasihat Majlis Keselamatan Negara (MKN) dan Kementerian Kesihatan (KKM).

Siaran langsung sambutan bermula 8 pagi di semua saluran televisyen tempatan dan melalui Facebook Live Kementerian Komunikasi dan Multimedia, Merdeka 360 dan Jabatan Penerangan.

Empat persembahan utama dijadual berlangsung esok, termasuk persembahan ‘drumline’ Angkatan Tentera Malaysia, kawad senyap oleh Tentera Laut Diraja Malaysia, pancaragam gabungan pelbagai agensi beruniform dan persembahan udara Tentera Udara Diraja Malaysia. – Bernama


COVID-19: Sabah terus catat jumlah kes baharu tertinggi

PUTRAJAYA, 1 Rabiulawal 1442H, Ahad – Sabah kekal mencatatkan jumlah kes baharu harian COVID-19 tertinggi di negara ini dengan 702 kes dilaporkan, atau 80.6 peratus daripada keseluruhan 871 kes yang direkodkan di Malaysia dalam tempoh 24 jam lepas.

Ketua Pengarah Kesihatan Tan Sri Dr Noor Hisham Abdullah berkata lonjakan kes itu disebabkan lebih banyak keputusan makmal diperoleh.

“Setakat 18 Oktober (hari ini), kes kumulatif COVID-19 di Sabah ialah sebanyak 7,439 (atau 36.3 peratus daripada jumlah keseluruhan di Malaysia),” katanya pada sidang media perkembangan terkini COVID-19 hari ini.

Beliau juga berkata hingga kini, seramai 251,030 individu di negeri itu telah menjalani saringan jangkitan virus tersebut.

Semalam, Sabah merekodkan 451 kes atau 51.9 peratus daripada kes keseluruhan harian yang dilaporkan di negara ini. – Bernama


Empat sekeluarga maut Perodua Myvi bertembung treler

KUANTAN, 15 Syaaban 1442H, Isnin – Empat sekeluarga termasuk dua kanak-kanak maut selepas kereta Perodua Myvi dinaiki mereka bertembung dengan sebuah treler membawa muatan kereta di Kilometer 4, Jalan Bentong-Raub, di Bentong kira-kira 195 kilometer dari sini, awal pagi tadi.

Ketua Jabatan Siasatan dan Penguatkuasaan Trafik Pahang, Supt Kamarulzaman Jusoh berkata, dalam kejadian pada 4.10 pagi itu, mangsa yang maut di tempat kejadian ialah pemandu kereta Marlianna Abdul Muid, 37, dan adiknya Marlia, 36, akibat tersepit dan mengalami kecederaan parah di kepala.

Sementara dua mangsa kanak-kanak dikenali sebagai Muhammad Aisy Harraz Aziz, tujuh tahun dan anak Marlia, Muhammad Faizz Aryan Mohd Faizuddin, sembilan tahun berada di bahagian penumpang belakang kereta itu, disahkan meninggal dunia di Hospital Bentong, kira-kira 6.30 pagi tadi, katanya.

Semua mangsa beralamat di Banting, Selangor.

“Kemalangan dipercayai berlaku apabila kereta dipandu Marlianna dari arah Kota Bharu, Kelantan ke Selangor cuba memotong kenderaan di hadapannya, namun tidak berjaya sebelum bertembung dengan treler dari arah bertentangan.

“Pertembungan itu mengakibatkan pemandu dan penumpang hadapan tersepit dan kereta mangsa remuk pada bahagian hadapan menyebabkan bantuan bomba diperlukan bagi mengeluarkan mangsa,” katanya dalam kenyataan di sini, hari ini.

Kamarulzaman berkata, pemandu treler yang berusia 42 tahun, bagaimanapun tidak mengalami sebarang kecederaan walaupun bahagian hadapan trelernya itu turut rosak.

Semua mayat mangsa dibawa ke Hospital Bentong untuk bedah siasat dan siasatan lanjut dijalankan mengikut Seksyen 41(1) Akta Pengangkutan Jalan 1987. – Bernama


Video bayi perempuan dikasari berlaku di pusat jagaan

KUALA LUMPUR, 14 Zulkaedah 1444H, Sabtu – Insiden dalam satu video berdurasi satu minit 32 saat yang tular di laman sosial, memaparkan seorang bayi perempuan dikasari, merupakan kejadian yang berlaku pada 21 Mei lepas, di sebuah pusat jagaan kanak-kanak di Taman Samudera, Batu Caves di sini.

Pemangku Ketua Polis Daerah Gombak Supt, Noor Ariffin Mohamad Nasir berkata, satu laporan polis telah dibuat ibu bayi tersebut pada hari yang sama, selepas mendapati terdapat beberapa kesan lebam pada paha dan pipi anaknya.

“Pihak polis telah menahan seorang perempuan warga tempatan berumur 23 tahun, yang merupakan pengasuh di pusat jagaan tersebut dan suspek telah dituduh di Mahkamah Selayang pada 30 Mei.

“Bagi pertuduhan di bawah Seksyen 31(1)(a) Akta Kanak–Kanak 2001, suspek mengaku bersalah dan dijatuhkan hukuman denda RM10,000 dan bon kelakuan baik selama tiga tahun, serta dikenakan Perintah Khidmat Masyarakat,” katanya dalam kenyataan malam tadi.

Noor Ariffin berkata, pemilik pusat jagaan tersebut, turut dituduh di bawah Seksyen 6(2) Akta Taman Asuhan Kanak–Kanak 1984, namun suspek tidak mengaku salah dan sebutan semula kes pada 7 Ogos.

“Bagi pertuduhan di bawah Undang-Undang 3, Undang-Undang Kecil Tred Perlesenan, Perniagaan dan Industri (Majlis Perbandaran Selayang) 2007, suspek mengaku salah dan dijatuhkan hukuman denda sebanyak RM1,000,” katanya.

Beliau menasihati orang ramai supaya tidak membuat sebarang komen berhubung video tular terbabit yang boleh mendatangkan kemudaratan awam. – Bernama


Pejuang Palestin lancar peluru berpandu ke penempatan haram Israel

GAZA, 16 Ramadan 1444H, Jumaat – Kumpulan pejuang Palestin melancarkan peluru berpandu baharu ke arah penempatan Israel sebagai tindak balas terhadap pencerobohan berterusan Israel ke atas Masjid al-Aqsa dan Semenanjung Gaza.

Sumber Palestin berkata, sistem pertahanan udara Israel, Iron Dome gagal memintas kebanyakan roket dan penceroboh haram Israel dilihat dalam ketakutan.

Radio tentera Israel berkata, ‘letupan terakhir’, pada hari Jumaat, 27 roket telah dilancarkan dari Semenanjung Gaza; mendakwa tentera Israel tidak bertindak balas setakat ini.

Media Israel mendedahkan, sebuah rumah di penempatan haram Israel Sderot telah terkena sasaran secara langsung, mencederakan seorang peneroka.

Siren amaran berbunyi lagi di penempatan haram Sderot dan Efim di Semenanjung Gaza berikutan serangan balas.

Media Israel melaporkan bahawa penerbangan telah beralih dari Lapangan Terbang Ben Gurion ke laluan utara selepas peningkatan itu.

Tembakan roket balas dari arah jalur pantai itu berlaku sebagai tindak balas terhadap serangan Israel ke atas jemaah Palestin di dalam perkarangan Masjid al-Aqsa di bandar al-Quds yang diduduki.

Dalam serangan keji itu, ratusan jemaah telah diusir dengan ganas dari tapak suci tersebut dan kira-kira 350 orang yang lain ditangkap. – Agensi